भारत के कांग्रेसमुक्त करे के शुरुआत हो गइले .. नरेन्द्र मोदी – टटका खबर\nदेहरादून. 15 दिसंबर (वार्ता) गुजरात के मुख्यमंत्री आ भाजपा का तरफ से प्रधानमंत्री पद के उम्मीदवार नरेद्र मोदी चार राज्यन में काग्रेस के मिलल बड़हन हार के देश के कांग्रेसमुक्त करे के शुरुआत बतवले बाड़न.\nनरेन्द्र मोदी अतवार का दिने देहरादून में भाजपा के शंखनाद रैली में भाषण देत कहलन कि अब हमनी के नया सोच, नया संकल्प, आ नया सपना ले के आगे बढ़े के बा.\nविकास के दौड मे झारखंड आ उत्तराखंड के पिछडला आ छत्तीसगढ के आगे बढला के वजह नरेन्द्र मोदी बतवले कि ई दुनू राज्य बेर बेर आपन नेता बदलत रहले जबकि छतीसगढ़ भाजपा का पीछे लगातार बनल रहल. तीनो राज्य एके साथ अटल बिहारी बाजपेयी के प्रधानमंत्री रहत में बनावल रहे.\nनरेन्द्र मोदी आरोप लगवले कि कांग्रेस उत्तराखंड मे उद्योग आ विकास के अनदेखी कइले बिया. कहलन कि उत्तराखंड देवभूमि ह आ एहिजा के माहौल आध्यात्मिक ह. देशे ना दुनिया भर के लोग शांति का खोज में एहिजा आवे के मौका खोजेला. बस एहिजा के आधारभूत संरचना बनवला के देर बा.\nTags: उत्तराखंड, नरेन्द्र मोदी


टटका खबर (बुध, 11 जनवरी 2012) – टटका खबर\nटटका खबर (बुध, 11 जनवरी 2012)\n(बक्सर के भेलुपुर चहुँपली त्रिनिडाड आ टोबैगो के प्रधानंमत्री कमल परसाद बिसेस्सर.)\nत्रिनिडाड अउर टोबैगो के प्रधानमंत्री कमला परसाद बिसेसर आजु अपना पुरखन का गाँव बक्सर जिला के भेलुपुर गाँव चहुँपली जहवाँ उनकर गाँव के बेटी के तरह स्वागत भइल. ऊ गाँव के काली मंदिर जा के पूजा अर्चना कइली. बाद में एगो सभा के संबोधित करत कहली कि ऊ आजु ऊ जवन कुछ बाड़ी से अपना पुरखन के आशीर्वाद से. कहली कि जब उनुका पुरखन के त्रिनिडाड ले जाइल गइल रहे तब उनुका लगे अपना सादगी, संस्कार, भाषा आ धर्मग्रन्थ का अलावा कुछुवो ना रहे. बाकिर ऊ लोग अपना जमीन से, संस्कृति आ संस्कारन से हमेशा जुड़ल रहल. अपना पुरखन का घर में घुसत घरी लाख कोशिश का बावजूद कमला आपन रोआई ना रोक पवली. फूलदार किनारी वाला लाल साड़ी पहिरले कमला अंगरेजी में बोलत कहली कि अपने के परपोती आजु एहिजा आइल बिया आ एह शानदार स्वागत खातिर सभका के धन्यवाद देतिया.\nकमला के परदादा राम लखन मिश्रा साल 1889 में गिरमिटिहा मजदूर बना के कैरिबियन द्वीप पर भेजाइल रहले.\nभारत के वायुसेना के हेलीकाप्टर से भेलुपुर चहूपला का बाद कमला परसाद सीधे अपना चाचा जगदीश मिश्रा के घरे गइली आ चालीस मिनट ले घर के मेहरारूवन आ अपना रिश्तेदारन से बतियवली. कमला परसाद के “नईहर” से विदाई में सिल्क के साड़ी आ गहना दिहल गइल. कमला परसाद का साथे उनुकर पति डा॰ ग्रेगोरी बिसेस्सर आ कुछ अउरी रिश्तेदार आइल रहले.\nएह मौका पर बिहार के कला संस्कृति मंत्री सुखदा पाण्डेय राज्य सरकार के प्रतिनिधि का तौर पर कमला परसाद के स्वागत में मौजूद रहली.\nआजु बुध का दिने राज्य के सगरी जिला, अररिया के छोड़ के, में अलग से शिविर लगा के चार लाख अठहत्तर हजार से बेसी लोग के इंदिरा आवास बनावे खातिर पहिलका किश्त के चेक आ पासबुक दिहल गइल. अररिया के लोग के एगारह फरवरी के ई धन दिहल जाई.\n“कर्पुरी डिविजन” के शुरूआत करे वाला राज्य बिहार में अब विद्यार्थियन के अंगरेजी पढ़ावे खातिर चार हजार शिक्षकन के अंगरेजी पढ़ावे खातिर खास प्रशिक्षण दिहल जाई. एह काम खातिर ब्रिटिश काउन्सिल आ बिहार सरकार में एगो समझौता भइल बा.\nमुख्यमंत्री नीतीश कुमार कहलन कि मुम्बई कवनो एक आदमी के ना ह, आ एह शहर पर सभकर बराबर के हक बा.\nसपा नेता अखिलेश यादव का खिलाफ आचार संहिता के उल्लंघन के मामिला दर्ज भइल बा.\nजदयू के राष्ट्रीय अध्यक्ष शरद यादव बुध का दिने कहलन कि अगर उनुका पार्टी के यूपी में मौका दिहल गइल त एकरो विकास बिहारे लेखा होखे लागी.\nउमा भारती साफ कहली कि धार्मिक आधार पर आरक्षण भाजपा के कबहीं मंजूर ना होखी. कलराजो मिश्रा कहलन कि धार्मिक आरक्षण दे के कांग्रेस देश के सांप्रदायिक सौहार्द बिगाड़त बिया.\nराज्य में पहिला दौर के मतदान खातिर बियफे बारह फरवरी का दिने अधिसूचना जारी कइल जाई आ ओही साथे नामांकन के दौर शूरू हो जाई. एह दौर में राज्य के पचपन विधानसभा सीट पर आठ फरवरी के मतदान करावल जाई. जहाँ मतदान होखे वाला बा ओह इलाकन में अर्ध सैनिक बल के टुकड़ी चहुँप गइल बाड़ी स.\nपहिला दौर के मतदान वाला इलाका के सात गो सीट पर अबही ले भाजपा के उम्मीदवार घोषित नइखे हो पावल एही से पार्टी के अन्दरुनी हालात के अंदाजा लगावल जा सकेला.\nहाथी के मूर्ति आ मायावती के मू्र्ति तोपे के आदेश का खिलाफ दायर याचिका आजु याचिका करे वाला वापिस ले लिहले जवना चलते याचिका के खारिज कर दिहल गइल. बसपा विरोध जतवले रहुवे कि जानबूझ के एगो कमजोर याचिका दाखिल करावल गइल बा जवना के अदालत खारिज कर देव. हालांकि मूर्तियन के तोपे के काम आजु साँझ ले पूरा कर लिहल गइल बा. बस कुछ छोटहन मूर्ति तोपे के काम बाकी रहि गइल बा.\nकड़ाका के जाड़ा पड़ला का चलते फेरू स्कूलन के सोमार ले बंद कर दिहल गइल बा.\nअंडमान में जरावा आदिवासी औरतन के मजबूरी के फायदा उठावत ओकनी के अधनंगा हालत में विदेशी पर्यटकन का सोझा नाचे के मजबूर करे के मामिला पर प्रशासन जाँच के आदेश दिहले बिया.\nनिर्वाचन आयोग अल्पसंख्यक आरक्षण पर रोक लगा दिहलसि. सलमान खुर्शीद के नोटिस भेजल गइल बा जवना पर ऊनुकर कहना बा कि नोटिस हवे कवनो फाँसी के आदेश ना ह. नोटिस के समय पर जबाब दे दिहल जाई.\nप्रणव मुखर्जी कहले बाड़न कि राज्यकोषीय घाटा के पूरा होखे के कवनो उमेद नइखे रहि गइल.\nभंवरी मामला के आरोपी ओमप्रकाश बिश्नोई आपन बयान मजिस्ट्रेट का सोझा दर्ज करावे से मना कर दिहलसि.\nमध्य प्रदेश सरकार का ओर से विवेकानंद जयंती पर आयोजित सामूहिक सूर्य नमस्कार के खिलाफ ईसाई आ मुस्लिम समाज खुल कर सामने आइल बाड़े. ओहलोग के कहना बा कि एहसे शिक्षा के भगवाकरण करे के आ साम्प्रदायिक माहौल बिगाड़े के कोशिश होखत बा.\nपिछला साल देश में पोलियो के कवनो मामिला सामने नइखे आइल आ विश्व स्वास्थ्य संगठन फरवरी में भारत के पोलिया मुक्त देश घोषित कर दी.\nनिचली अदालत के समन का खिलाफ दिल्ली हाई कोर्ट में फेसबुक, गूगल के याचिका पर दिल्ली पुलिस के नोटिस भेजल गइल.\nइंदौर में पकड़ाइल दू गो हाई प्रोफाइल ठगन का लगे से बीस लाख के तीन गो हार बरामद भइल बा. दुनु मुंबई के रहे वाला हउवे.\nशिवानी हत्याकांड के आरोपी आर के शर्मा के बरी करे का फैसला के सु्प्रीम कोर्ट में चुनौती दिहल गइल.\nपश्चिम बंगाल में अब मनरेगा के तहत औसतन पचास दिन के रोजगार दिहल जाई.\nबीएमसी चुनाव खातिर कांग्रेस-राकांपा गठबन्हन बनि गइल. अबही एहपर शिवसेना आ भाजपा गठबन्हन काबिज बिया.\nझारखण्ड रेल दुर्घटना में पाँच लोग के मौत भइल.\nमप्र के विश्वविद्यालयन में ड्रेस कोड लागू कइल जाई.\nपाकिस्तान के प्रधानमंत्री गिलानी सरकार के रक्षासचिव के बर्खास्त कर दिहले जवना का बाद सेना आ सरकार का बीच के तनाव अउरी बढ़ि गइल बा. सेना के माथ कमांडरन के बईठका काल्हु बियफे का दिने बोलावल गइल बा. पाकिस्तान में होखत एह घटनन पर भारत सरकार पूरा नजर रखले बिया.\nतेहरान में एगो कार विस्फोट में ईरान के एगो परमाणु वैज्ञानिक के हत्या कर दिहल गइल.\nब्रिटेन के प्रधानमंत्री डेविड कैमरन के कहना बा कि लंदन ओलम्पिक से ब्रिटेन के व्यवसाइयन के एक अरब पाउंड के अधिका आमदनी होखी.\nपाकिस्तान के संसदीय समिति भारत के तरजीहि देश के दर्जा दे दिहलसि.\nइंडोनेशिया में भूकम्प के बाद सुनामी के चेतावनी जारी भइल.\nबुध का दिने शेयर बाजारों में मामूली तेजी आइल आ सेंसेक्स 10 अंक उपर बंद भइल.\nनगर विमानन मंत्री अजीत सिहं कहले बाड़े कि किंगफिशर के कवनो सहायता ना दिहल जाई. इहो कहलन कि एयर इंडिया में बदलाव जरूरी बा.\nभारत आवे वाला बाड़ी विनफ्रे ओपराह. एहिजा ऊ अभिषेक से भेंट करीहें.\nफिल्म निर्देशक रोहित शेट्टी पर यूटीवी बिंदास चैनल के धारावाहिक ‘बिग स्विच 3- लाइफ विदाउट डैडी का पैसा’ के एगो महिला प्रतिभागी फिदा हो गइल बाड़ी.\nअभिनेत्री विद्या बालन के कहना बा कि फिल्म ‘कहानी’ में अपना पति के खोजत गर्भवती महिला के किरदार कइल उनुका ला बहुते आसान रहल. एकरा पहिले ऊ ‘द डर्टी पिक्चर’ में बहुते चुनौती वाला किरदार कर चुकल बाड़ी.\nबॉलीवुड अभिनेता शाहरुख खान बुध का दिने अभिषेक-ऐश्वर्या बच्चन के बेटी देखे बच्चन परिवार का घरे चहुँपले.\nफिल्मकार राजकुमार संतोषी अपना नया हास्यप्रधान फिल्म के शूटिंग एक फरवरी से शुरू करीहें जवना में अभय देओल आ सोनम कपूर मुख्य भूमिका में बावे लोग. फिल्म के नाम अबही नइखे रखाइल.\nमशहूर फिल्म निर्देशक स्टीवन स्पीलबर्ग के कहना बा कि अबही उनुकर कवनो इरादा नइखे फिल्म निर्माण से अलगा होखे के.\nअपना फिल्म अग्निपथ के प्रचार करे में लागल ऋतिक रोशन साथही ‘क्रिश 2’ के तइयारीओ करत बाड़े.


बकवास, भाषण, संबोधन, आ प्रवचन (बतकुच्चन – १२४) – Anjoria\nसितम्बर 9, 2013 प्रवचन, बकवास, बतकुच्चन, भाषण, संबोधन\nबकवास, भाषण, संबोधन, आ प्रवचन चारो एकही काम के अलग अलग जाति ह. चारो में बहुत हद तक समानता मिल सकेला भा जवन एक आदमी ला बकवास होखी उ दोसरा ला प्रवचन हो सकेला. चारो में एक आदमी बोलेला आ बाकी लोग सुनेला. सुने वालन के काम हँ में हँ मिलावल भा बीच बीच में जयकारा लगावल भा थपड़ी बजावे ले सीमित रहेला. बकवास कवनो संधि के नमूना ना ह बाकिर तूड़ दीं लागी कि बक आ बास के मिला के बनल होखी. जवन में बकबक भा बेकार के बास आवे भा वास होखे ओकरा के बकवास कहल जाला. एकर नमूना आए दिन टीवी चैनलन पर होखे वाला पैनल डिस्कशन में देखे के खूब मिलेला. एकरा बाद आवेला भाषण. भाषण शब्द हालां कि भाष्य से जनमल होखी जवना में कवनो बात के बढ़िया से समुझावल जाला. जइसे कि गीता के बहुते भाष्य मिलेला आ हर भाष्यकार अपना अपना हिसाब से ओकर भाष्य कइले बाड़ें. केहू ला गीता शांति के संदेश ह त केहू ला युद्ध के उद्घोष. जाकि रही भावना जैसी प्रभु मूरत देखिन तिन तैसी वाला हाल होला. अब आज के नेता लोग के भाषण में कवनो भाष्य खोजे चलब त निराशे हाथ लागी. भाषण से एक तोड़ि उपर होला संबोधन. संबोधन के मतलब अइसन भाष्य जवन सामने वाला के कुछ बोध करावे, ज्ञान देव. कवनो खास मौका पर सगरी देश के सुनावे वाला भाषण दिहल जाला त ओकर नाम परंपरा से राष्ट्र के नाम संबोधन बतावल गइल बा. हर साल कम से कम दू बेर राष्ट्र के संबोधित करेलें राष्ट्रपति आ प्रधानमंत्री. अबकियो कुछ अइसने भइल बाकिर छियासठ साल में पहिला बेर कवनो राज्य के मुख्यमंत्री चुनौती दिहलसि आ प्रधानमंत्री के संबोधन के भाषण बता के राख दिहलसि. अतना फिंचाई आजु ले कवनो प्रधानमंत्री के भाषण के ना भइल होखी. अब कहे वाला कहत रहें कि ई एगो गलत परंपरा के शुरूआत हो गइल बाकिर अब त हो गइल. अब से हर बेर जे ही प्रधानमंत्री होखी ओकरा सम्हल के रहे होखी. ओकरा बोलले भर से काम ना चल पाई ओकरा कुछ ना कुछ कहे के पड़ी. काहे कि कहला का जगहा अगर बोल के काम चलावल चहींहें त कहासुनी भा बाताबाती होखल जरूरी हो जाई. अब रउरा कहब कि एह कहल आ बोलल में हम कवन फरक निकाले लगनी. दुनु त एकही ह. बाकिर हमार कहना ह कि अगर दुनु एके ह त दू गो शब्द काहे बनल. जरूर कुछ ना कुछ महीनी होखी. आटा मैदा सूजी सभ त गेंहुए से बनेला बाकिर आटा आटा होला आ मैदा मैदा. आ सूजी के त पूछबे मत करीं. एक बेर सूजी के हलुआ बनावे चलनी त अतना पिलुआ लउकल महीन महीन कि ओकरा बाद से सूजी के हलुआ देखते उबकाई आवे लागेला. खैर बात बहके नइखे देबे के. कहल आ बोलल में सबले बड़का फरक त इहे होला कि बोलल में जब कुछ कहे लायक बात आवेला त ओकरा के कहल कहल जाला ना त बोलले कहि के काम चलावल जा सकेला. अकसर लोग बोलिए के काम चला लेला काहे कि कहे लायक कुछ रहे ना. कहानी में कुछ कहे लायक होला कुछ ना कुछ कहल होला. एही से संत गुरू बड़कन के कहल मानल जाला केहू के बोलल सुनले भर से काम चल जाला. बोलल के माने के जरूरत ना होखे जबकि कहल माने पड़ेला. अब ई रउरा सोचीं कि हम कुछ कहले बानी कि बस बोल के रह गइनी. अब एह बात पर बतकही फेर कबो क लिहल जाई आजु चले दीं. परनाम!.\nकदुआ पर सितुहा चोख (बतकुच्चन – १२५)


मर्द ताँगेवाला मुंबईओ में बम्पर ओपनिंग से खुलल बा. – Anjoria\nमर्द ताँगेवाला मुंबईओ में बम्पर ओपनिंग से खुलल बा.\nएक्शन किंग विराज भट्ट आ चर्चित निर्देशक बाली के नइकी फिलिम ‘मर्द तांगेवाला’ बिहार क बाद अब मुंबईओ में डंका बजावत बिया. हर सेंटर पर ई फिलिम शानदार ओपनिंग लिहलिस.\nबिहार क बाद अब मुंबईओ में ‘मर्द तांगेवाला’ के सुपर डुपर हिट होखला से भोजपुरी सिनेमा में विराज भट्ट के रुतबा अउर बढ़ गइल बा.\nएगो सुमधुर संगीतमय फिल्म ह ‘काहे बांसुरिया बजवलऽ’\nछठ पूजा पर देखे के मिली लहू के दो रंग


भगवान एह छात्रन के सुबुद्धि देस – Anjoria\nApr 19, 2013 जयंती पाण्डेय, भोजपुरी, लस्टम पस्टम\nजान जा ए रामचेला, ई सीपीएम वाला लोग एकदम बेवकूफे होला. जेकर बड़ाई करे के ओकर मार शिकायत करऽता लोग. अब नरेन्दर मोदी कोलकाता आ के ममता दीदी के सरकार के बड़ाई का कर गइले कि बुझाता कि ई लोग के पेट में कलछुल घुमऽता. तनिको चैन नइखे. जवन ईमानदारी आ सच्चाई के चलते बड़ाई करे के चाहीं ओही के ले के मार मुँह चलावत रहऽता लोग. खाली कारण ई बा कि बड़ाई करे वाला अब भगवा झंडा वाला पार्टी के रहे. सब लोग एकरा पहिलहू ओकर अध्यक्ष जी के घोटालाबाज बतावे खातिर मार अईंठत चले लोग, मीडिया फरके चिल्लात रहे. आ ओकर सुनि के गिरहथ विश्वासो क ले ता. लेकिन ई त बेवकूफी ह, बिलकुले नासमझी ह. मीडिया त पहिलहीं से पगलाइल बा लेकिन रामचेला तहरा अइसन हुशियार, चालाक, आ बुद्धिमान लोग के का भइल बा कि गरीब किसान, मजदूर आ अइसने लोग के विकास क के नया राजनीतिक विकल्प तइयार करे के कोशिश में लागल नेता लोग के बदना करे के साजिश नइखे बूझि पावत. नइखे बुझात त चुप रहे के चाहीं. लेकिन ढोल बजा बजा के चारू इयोर गावत चलऽता लोग आ उनका के पद से हटावे खातिर चलत प्रचार में साथ देता लोग.\nबाबा लस्टमानंद सुर्ती थूकि के रोसा चढ़ा के रामचेला से कहलें कि, ऊ कवन नेता बा ई पृथ्वी पर जे आपन बेटा बेटी, दमाद, सार, भतीजा, भतीजी आ परिवार के आउर लोग के छोड़ के डराइवर, माली, चौकीदार आ नीकर के अपना कंपनी के डायरेक्टर बनावत होखो. लेकिन दीदी के देखऽ केहु अइसन कहि देउ त हम गुलामी करब ओकर. लेकिन ई लाल पार्टी के लोग बा कि जब एहिजा कहे के कुछ नइखे भेंटात त दिल्ली में गदर मचा देत बा लोग. ई कवन राजनीति ह कि केहु के रास्ता में ध के पीट दऽ. अरे जब इहे करे के रहे त राजनीति में काहे आइल भाई. इहे करऽ त मोहल्ला के दादा कहइतऽ, खाए कमाए के जोगाड़ ओहू में रहे. रोबदाबो रहे. सबसे खराब बात त ई ह रामचेला कि छात्र लोग अइसन करम करऽता. गइल बा लोग माई बाप से कहि के पढ़े जातानी, आ जा के मारामारी करऽता लोग. पढ़ि लोग ना आ नोकरी ना मिली आ कुछ सीख पाई लोग ना त कवनो धंधो ना कर पाई लोग त बस बजारे में घूम घूम टिटकारी मारी लोग आ माई बाप के होटल के रोटी तुरी लोग. ई समूचे छात्र पीढ़ी खातिर गड़बड़ बा. भगवान ई लोग के सुबुद्धि देस कि पढ़े गइल बाड़ऽ त पढ़ऽ.


बतकुच्चन – ३१ – Anjoria\nबतकुच्चन – ३१\nअक्टूबर 19, 2011 बतकुच्चन\nआजु जब बतकुच्चन लिखे बइठनी त सोचले रहीं कि आजु तेहो आ तेहा वाली बाति के तहियाएब जहाँ पिछला हफ्ता छोड़ले रहनी. तले चालू टीवी से कान में आवाज आइल कुछ तेहो लोग के, जे एह बाति पर तेहाइल बा कि देश में दोसरा केहू के महात्मा काहे कहल जा रहल बा. अब महात्मा शब्द के महातम ऊ लोग जानत नइखे भा जानल नइखे चाहत. कहत बा लोग कि देश में जब एगो महात्मा बाड़न त दोसर केहू कइसे महात्मा बनि जाई. साफ बाति बा कि एह लोग के सोच संकुचित बा. अरे भाई, बन जाये द लोग देश के महात्मन के देश. भगवान करे कि एहिजा “हर बाला सीता की प्रतिमा बच्चा बच्चा राम हो” वाली स्थिति विकसित हो जाय आ हर भारतीय महात्मा कहाये लायक हो जाव. बाकिर बतकुच्चन करे वाला त एहू पर सवाल उठावे लगीहें कि ए महाराज का कहत बानी ? हर लड़िकी सीता आ हर लड़िका राम हो जाव त पूरा देश में लवेरिया ना पसरि जाई !\nबाति फेरु घूम फिर के ओहिजे आ जाई कि शब्द के रूढ़ बना दिहल जाव. महात्मा शब्द गाँधी जी के ट्रेडमार्क बना दिहल जाव आ दोसर केहू ई ट्रेडमार्क लगा के आपन विचार मत बेचि पसार सको. बाकिर ना त महात्मा गाँधी देश के पहिलका महात्मा रहलन ना आखिरी होखीहन. उनुका से पहिलहु लोग महात्मा होत आ कहात आइल बा आ आगहु नया नया लोग अपना महातम से महात्मा कहाये के योग्यता पावत रही. अनगिन महात्मा हो गइलो पर महात्मा जी के महातम नइखे कम होखे वाला. एह बाति पर केहू के तेहो बनला भा तेहा करे के जरुरत नइखे. तेहो मतलब खिसियाइल आदमी आ तेहा मतलब खीस, रारि, घमंड.\nमहातम शब्द से महात्मा बनल. जेकरे लगे महातम होखी ओकरे के महात्मा कहल जा सकेला. कहे वाला लोग कहबे करी. ई देश त साधू महात्मन से भरल बा. अब महात्मा केहू के व्यंग में भा खराब ढंग से ना कहल जाला जइसे कि महापात्र के. महापात्र जनोपयोग में महापातर भा महपातर बनि गइल. कुछ कुछ एह चलते कि महापात्रन के कुछ खास मौकन पर दान दिहल जाला आ ऊ खास मौका अक्सर शोक के होला. दुखो का बेरा जे अपना दान खातिर देबे वाला के खटिया खाड़ कर देव ओकरा के महापात्र ना कहिके लोग महापातर कहे लागल. पातर मतलब दुबर, अशक्त, कमजोर भा हेय. बाकिर महापातर कतना अशक्त होलें ऊ त उहे जनले बा जेकरा एकनी से पाला पड़ल बा. आ अबही त दुर्गापूजा खतमे भइल बा, पाला पड़े में त कई महीना देर बा. पता ना तबले हमनी के कई बेर भेंट घाँट हो जाई.\nबतकुच्चन – ३२\nOne thought on “बतकुच्चन – ३१”\nअक्टूबर 19, 2011 को 5:56 अपराह्न पर\nमहात्मा बुद्ध, महात्मा फूले कई गो महात्मा भइल बा लोग…आगहूँ होई लोग…


पवन सिंह के लड़ाई ल अँखिया आजु से – Anjoria\nबिहार का थियटरन में २४ जून के पवन सिंह अभिनीत फिल्म “लड़ाई ल अँखिया ए लौण्डे राजा” रिलीज होखे जा रहल बा. निर्माता निर्देशक रामाकांत प्रसाद के एह फिल्म में पवन सिंह राजा नाम के एगो ब्लैकियर बनल बाड़े जे सिनेमा के टिकट ब्लैक में बेचेला. एक दिन शहर के एसपी के बेटी मोना अपना सहेलियन का साथे सिनेमा देखे आइल त शहर के बाहुबली भागड़ यादव के बेटा नीरज ओकरा साथे बदतमीजी कर बइठत बा. मोना के एगो सहेली गीता नीरज के थप्पड़ मार देत बिया त नीरज ओकरा से बदला लेबे के ठान लेता. ओह समय त राजा आ के गीता के बचा लेत बा.\nबाद में एगो शादी का दौरान नीरज गीता के बेरहमी से रेप कर देता आ राजा ओकरा के थाना में बन्द करा देत बा. नीरज के छोड़ावे आइल भागड़ यादव के पुलिस इंसपेक्टर विराज पर कुछ नइखे चल पावत त ऊ उपर के अधिकारियन से संपर्क कर के विराज पर दबाव बनवावत बा. विराज दबाव में आवे का बदले नौकरी छोड़ देता. भागड़ नीरज के छोड़ा ले जात बा आ एक दिन मौका पा के विराज के पूरा परिवार के मौत के घाट उतार देत बा.\nएह सब से दुखी मोना तब अपना एसपी पिता के सहारा ले के राजा के पुलिस इंसपेक्टर बनवा देत बाड़ी. इंसपेक्टर बनल राजा तब कइसे न्याय दिलवावत बा एह फिल्म के कहानी के इहे क्लाइमैक्स बा. फिल्म में पवन सिंह, विराज भट्ट, मोनालिसा, प्रिया शर्मा, अनारा गुप्ता, आनंद मोहन, नीरज राज, धामा वर्मा, गोलू, नन्हे, आ दीपक भाटिया के खास रोल बा. लेखक सुरेन्द्र मिश्रा, छायांकन देवेन्द्र तिवारी, संगीतकार अशोक कुमार दीप, गीतकार विनय बिहारी, अशोक कुमार दीप, प्यारेलाल, आ बृजेश पाण्डे हउवे.


संजय पांडे बढ़वले आपन वजन – Anjoria\nसंजय पांडे बढ़वले आपन वजन\nभोजपुरी फिलिमन के नंबर वन खलनायक संजय पांडे अपना अगिला फिल्म ‘ट्रक ड्राइवर’ खातिर आपन लुक बदल लिहले बाड़न. एह फिल्म में संजय पांडे खूब मोट नजर अइहन. ‘ट्रक ड्राइवर’ बाड़न त मोट होखबे करीहे. निर्देशक राजकुमार पांडे का दिशा निर्देश पर संजय पांडे एह फिल्म खातिर आपन वजन बढ़वले.\nहाल ही में भोजपुरी सिटी सिने अवार्ड में बेस्ट खलनायक चुनल गइल संजय पांडे हालही में ‘ट्रक ड्राइवर’ के शूटिंग बिहार के हाजीपुर में कइले. अपना लुक का बारे में संजय बतवले कि निर्देशक राजकुमार पांडे जी उनुकर जवन लुक एह फिल्म में रखववले बाड़े ऊ सभका के चउँका दी. नंबर वन खलनायक संजय पांडे आ नंबर वन निर्देशक राजकुमार पांडे के टीम नौंवाँ बार ‘ट्रक ड्राइवर’ में जुटल बा. एहसे पहिले ई जोड़ी9हिट गो फिल्म ‘कहिया डोली ले के अईबा’, ‘सात सहेलियां’, ‘देवरा बड़ा सतावेला’, ‘दुश्मनी’, ‘दिवाना’, ‘सईंया के साथ मड़इया में’, ‘नाग नागिन’ अउर ‘लहरिया लूटऽ ए राजा जी’ दे चुकल बा.\nहिट पर हिट फिल्में देने में माहिर संजय पांडे, राजकुमार पांडे का अलावे कई गो दोसरो दिग्गज निर्माता निर्देशकन का साथे काम करत बाड़न जवना में दुर्गा प्रसाद, जितेश दुबे, जे.पी. सिंह जइसन नाम प्रमुख बा.\nप्यार आ धोखा पर बनल ‘बिआह कइल जरूरी बा का’


जिंदगी मे विरोधाभास के कमी ना रहल कहियो. बताईं ना लईकाही आदमी पहाड़ पे बितऽवलख तबो ऊँचाई से डर लागेला. ई साला बिन माथा-गोड़ी के डर से जिंदगी परेशान बा. गईल रहनी राँकी-माऊटेंन पर स्‍कीईगं करे एक बेर फेर. सोचले रहे आदमी जे अबकी त साफ डर निकाल देवे के बा. एकदमजी-जान लगा के चढत गईनी एक लिफ्‍ट से दोसरा लिफ्‍ट पर - शुरु कईनी बिगिनर्स से आ ईंटरमिडियट ले जात जात बुझा गईल जे ई साला एतनाआसानी सेजाए वाला मर्ज ना हवे. २५ बेर से जादे बईठला के बाद भी साला जईसे लिफ्‍टके ऊँचाई २०-२५ फुट से ऊपर होखे हमार होश गायब होखल शुरु हो जाए. केतनाकोशिश कईनी मन के समझावे के लेकिन ई साला डर कहा जाला. पहिले भी कई बारकोशिश कईले बानी लड़े के लेकिन अब बिश्‍वास हो गईल बा जे ईलाज करावे केपड़ी. जिदंगी मे गर आदमी एक बेर चिड़ई खानी उड़ के ना देखलख तऽ का मजाभईल जियला के.\nखैर, स्‍कीईंग तऽ जे भईल से भईल, मजा खूब आईल. बहुत दिन बाद मौका मिलल८-९ के ग्रुप मे बकवास करे के. जड़ीए से होस्‍टल मे रहला से आदत बिगड़गईल बा बडका-बडका ग्रुप मे ठठ्‍ठा करत आ अब वईसन जमात ना मिले त कबो-कबो कउचेला.\nआजकल ईटली मे विंटर ओलपिंक चलऽता. देखनी कुच दिन पहिले जे आपन भारत से भी४ जना पहुँच गईल बाड़े. देख के एक मिनट खतिरा खुशी भईल लेकिन फेर दिमागजरे लागल. बहुत निराश कईले बा ई आपन देश. दिन रात बाहरा मे आदमी एक मौकाखोजत रहेला जे ई फिरंगीयन के सामने एक बेर देश के नाम पर माथा उठ जाये.सौभाग्‍य के बात हवे जे पाकिस्‍तान चाहे बांग्‍लादेश मे जनम ना भईल.\nposted by Danil # 4:20 PM


तिसरका बेर सलमान खान से टकरइहें निरहुआ – Anjoria\nतिसरका बेर सलमान खान से टकरइहें निरहुआ\nभोजपुरी स्टार दिनेशलाल यादव ‘निरहुआ’ तिसरका बेर हिन्दी के दबंग स्टार सलमान खान से टकराए जात बाड़न. एह साल ईद पर सलमान खान के ‘एक था टाईगर’ का संगही ‘एक बिहारी सौ पे भारी’ आ ‘गंगा जमुना सरस्वती’ रिलीज कइल जात बा. ‘एक बिहारी सौ पे भारी’ निरहुआ एगो बिहारी युवक के भूमिका में नायक बाड़ैं त निर्माता आलोक कुमार के ‘गंगा जमुना सरस्वती’ में भोजपुरी के तीनो बड़का सितारा आपन जलवा देखइहें. एहमें निरहुआ संगे मनोज तिवारी ‘मृदुल’ अउर रविओ किशन शामिल बाड़ें.\nपिछला बेर सलमान के ‘वान्टेड’ संगे निरहुआ के ‘परिवार’ रिलीज भइल रहे आ बॉक्स ऑफिस पर हिट रहल. फेर ‘दबंग’ संगे निरहुआ के ‘मृत्युंजय’ अइलें आ पूरा भारत में शानदार ओपनिंग से शुरूआत कइलें. अबकी सलमान के ‘एक था टाईगर’ संगे आवत निरहुआ के दुनु फिलिमन के सफलता ला ट्रेड पंडित आश्वस्त बाड़ें.\nबकौल निरहुआ एक संगे फिलिमन के रिलीज होखल टक्कर ना होखे. ईद जइसन तेवहार पर कईएक फिलिम रिलीज होके पइसा वसूल सकेली सँ एहीसे निर्माता आ वितरक अइसना मौका पर फिलिम रिलीज करेलें.\nईहो जानेलायक बा कि लगातार पाँच साल से भोजपुरी सिनेमा के नं. 1 सितारा रहल निरहुओ सलमान के फैन हउवें इ सलमान के फिलिमन के कायल हउवें.\nप्रकाश जैस के तीन गो फिलिम जश्न मनावत बाड़ी सँ


कांच कोइन – Anjoria\n‘इहाँ हमरा से बड़का हीरो कवनो बा का ? हम अभिए चाहीं त निमन निमन जाने के ठीक कर दीं’ – किसुन दारु पी के अपना घर के दुअरा पर पैतरा कइले रहलन. आपन मेहरारू के हांक लगावत कहलें – ‘का रे ? संजइया के माई ! कहवाँ बाड़े ? बोलाव अपना भाई के. कहवाँ बा? आजु उ सरऊ यहाँ लउक गइले त बुझ ले संजइया के माई, उ इहाँ से जिन्दा ना जइहें.’ आँख लाल पियर कइले, नथुना फूला फूला के किसुन अपना मेहरारू से फउकत रहलें.\nदुआर पर तुम्मा फेरी करत किसुन फेर एक बेर हिलत डोलत, आपन छाती फुलावत कहले कि – ‘साले, तनी पहलवानी के चार गो दांव का सीख लेले बा, हमरे से ओह दिन पहलवान लेखा बतियात रहे, डेरवावत रहे. आजु बोलाव देखत बानी केतना दम में उनका में.’ इहे कुल्हि दारु पियला के बाद किसुन बकबकात रहले. काहे से एही तरेह पिछला महीना दारु पी के आपन मेहरारू के अनसोवातो गरियावत रहले तले एही बीचे उनकर सार सुनील आ गइले जे देह हाथ से, कद काठी से किसुन से बीसे रहले. बहिन साथे आपन बहनोई के बेवहार देखि के खिसिया गइले आ आपन बहनोई के चेतावत कहले, ‘आगे से अइसन बेहवार होई त बुझ लिहऽ, हम का करब ?’ बहिन के कहला पर सुनील किसुन से माफ़ी माँग के आपना घरे चल गइलें बाकिर किसुन भुलाइल ना रहले ओह दिन के बात.\nवइसे त उ अनदिनहूँ दारु पी के जादा फइलत रहले बाकिर आजु उनकर हावभाव तनी अलगे रहे. आँख कबो उपर त कबो नीचे, देह पूरा झकझोरत रहलें. दउर के घर में, खन में घर से बहरी. मने आजु उनकर ड्रामा पूरा शबाब पर रहे. दुआर पर जब उ जोर-जोर से डकरे लगलें त उनकर मेहरारु घर से बहरी निकल के दुअरा पर आ के किसुन से पुछली – ‘का हो संजइया के बाबू ? कब ले इ नाटक होई ? काहे ई कूल्हि कइले बाड़? का कही टोला महल्ला ? तोहरा आदत से लोग असहीं परसान बाड़े ऊपर से आज हद करत बाड़ऽ. जादे चढ़ गइल बा त चल के आराम कर ल.’ बाकिर किसुन के ओह दिन मिजाज कुछ अलगे रहे. अपना मेहरारू के आँख गुरेड़ के देखत कहलें – ‘देख संजइया के माई, हमरा देह पर आज जिन्न आ जिन्नात आइल बाड़े सन.’ संजइया के माई कहली कि ‘ठीक बा जिन्न आइल बा त निमने बा. घर में चलऽ आ रात होखे आइल रोटी पानी खा ल आ सूत जा. जिन्न के मामिला काल्हु देखल जाई. जइसे नशा फाट जाई, ओसहीं सब जिन्न जिन्नात भाग जइहें सन.’ अपना मेहरारू के इ बात सुनत किशुन के गोस्सा अउर बढ गइल आ उ घर ले दउरत गइलें आ लगलें छीपा, थरिया, कटोरा, देगची, तसला, बटुला आ छिपुली घर के अंगनाई में फेंके. कबो दांत से आपन बाहि के मॉस नोचस त कबो मेहरारू आ बेटा बेटी सन के गर्दन दबावस. ई कूल्ह देख के घर के लोग डेरा गइल. आस परोस के लोगो जउरा गइल.\nकिसुन के मेहरारू पड़ोस के घर में मदद मांगे गइली. पडोसी के बेटा किशोर से कहली – ‘ए किशोर बाबू, संजइया के बाबु के चाल देखते बानी. अब त उनकर पिए के धंधा अउर बढ़ गइल बा आ उनका चाल से सबसे जादे रउरा दिकदारी बा. राउर पढाई लिखाई पर असरो पड़त बा. बाकिर आजु संजइया के पापा के हाव भाव कुछ अउर बा. चलीं ना तनि देख लिही आ चल के डागदर के देखावल जाव.’\nकिशोर जइसे किसुन के आँगन में लात रखले, किसुन उनका देखते जिन्न आ जिन्नात के ड्रामा करे लगले. किशोर के आपन घर के पाछे एगो मठिया में रहे वाला बाबा के इयाद आइल जे जिन्न जिन्नात के झारस. एकरा अलावा लौंग फुकस, उपरी हवा देखस, नजर गुजर उतारस, जोग टोना झारस, भुत खेलावस आ जिन्न भागावास, डाइन के करमसा ठीक करस. ताबीज आ जंतर देस. कवलेजिया विधार्थी किशोर बाबा भीरी गइलन आ उनका से निहोरा कइलन – ‘बाबा ! हमार पडोसी किसुन भैया के उपर जिन्न जिन्नात साथे आइल बाडन सन. तनी चली ना, देख लिहीं.’ बाबा कहले, ‘हँ हो किशोर, ई किसुन के ऊपरे सब भुत, पिचास, चुरइन, बरह्म पिचास, बेयार, नेटुआ आवत रहे ले सन. हमरा मालूम बा कि इ किसुन के कवनो काम धंधा ना चलला से परेशानी बा आ आपन जिम्मेवारी से भागे ला इ कूल्हि नाटक करेला. कवनो बात ना, चलऽ देखल जाव.’\nबाबा आगे आगे आ किशोर उनका पाछे पाछे. बाबा किसुन के अंगना पहुच गइले. बाबा के देखते किशुन कहले – ‘ई बबवा का करी ? एगो जिन्न जिन्नात होई तब नु इ उतरिहें. इहाँ त तीन गो जिन्न जवरे आइल बाड़े सन.’ बाबा किसुन के जनाना से पुछले, ‘का हो किसुन काम धाम नइखन करत का ?’ उनकर मेहरारू कहली – ‘हँ बाबा, एने कुछ दिन से दारू पिए के आदत इनका ध लेले बा एहिसे सभ कुछु भुला गइल बा. सबेरे दारू के दोकान पर जा के पी लेलन आ दिन भर बस इहे आदत ताकि हमनी घर खर्ची इनका से ना मांगी. घरखर्चा मांगते इनकर बेमारी चढ़ जात बा.’\nबाबा के समूचा बात समझ में आ गइल. बाबा किशोर के कहले, ‘ठीक बा किसुन के ऊपर आइल जिन्न आ जिन्नात के झार देम. तू बंसवाडी में से दस गो कांच कोइन काट के ले आवऽ.’ हरियर हरियर छिंउकी लेखा कोइन कटा के आइल. बाबा पांच पांच गो कोइन के बन्हले. ई कुल्हि देखके किसुन भड़क गइलें. उ अइसे भड़कले जइसे कवनो कुकुरमाछी के गदहा के पाछे छोडला पर गदहा कूद कूद के दउरे लागेला. बाबा किसुन के मुड़ी में के बाल पकड के आ दोसर हाथ से किसुन के गट्टा ध के नीचे जमीन पर बइठावत पुछ्लें – ‘के हउअ ? कहवा इनका के ध ले ल ह ?’ किसुन गोस्सा से मुंह लाल कइले बदलत आवाज में कहले – ‘दू गो जिन्न आ एगो जिन्नात हईं.’ बाबा किशोर से कांच कोइन ले लेलन आ किसुन के बाबड़ी ध के जमींन पर लसारत पटक देलें आ अनाधुन लगले बवंते आ पूछे लगलन – ‘कब इनका के छोड़ब ?’ किसुन कहस – ‘अबही ना.’ बाबा किसुन के बेंत बेवतल अभी बन ना कइले रहस. बाकिर कांच कोइन के असर किसुन के ऊपर देखाई देवे लागल. किसुन जब बीस मिनिट ले हिक भर पिटा गइलन त कहे लगलन – ‘जा रहल बानी ए बाबा, अब हमके छोड़ द, अउर मत मारऽ.’ किसुन के हाव भाव बदले लागल. नार्मल देखाई देवे लगलें. बुझात रहे कि जिन्न उनका के छोडि गवे गवे भाग रहल बाड़े सन. कांच कोइन के असर अइसन भइल कि किसुन के सारा जिन्न जिन्नात भाग गइले सन. बाबा कहले – ‘मार के डरे त भूतो भाग जाले.’\nPrevious Post: नेताजी के कटहर चोरी भइल\nNext Post: जेकर बनरी उहे नचावे (बतकुच्चन 161)\n‘मार के डरे त भूतो भाग जाले.’ sundaram..


प्यार का तरणताल में डूबल रविकिशन आ रिंकू घोष – Anjoria\nप्यार का तरणताल में डूबल रविकिशन आ रिंकू घोष\nभोजपुरी सिनेमा ला गोरखपुर हमेशा से भाग्यशाली रहल बा. एहिजे फिल्मावल “ससुरा बड़ा पइसावाला” हालफिलहाल के सबले सफल फिल्मन में गिनल जाला. एहिजे फिल्मावल सुनील बुबना के फिल्म “कहाँ जइबा राजा नजरिया लड़ाई के” सुपर डुपर रहल रहे. आ अब एहिजे फिल्मावल जा रहल बा “केहू हमसे जीत ना पाई”.\nडा॰वजाहत करीम आ डा॰ सुरहित करीम के निर्माण एह फिल्म के निर्देशक हउवें एम आई राज. पिछला दिने एह फिल्म के शूटिंग देखे खातिर फिल्म के प्रचारक शशिकांत सिंह आ रंजन सिन्हा का बोलावा पर पत्रकारन के टीम गोरखपुर चहुँपल त ओह लोग के होटल क्लार्क में ठहरावल गइल. शूटिंग रामगढ़ ताल पर होत रहुवे जहाँ पानी के फव्वारा का साथ एगो रोमांटिक सीन फिल्मावल जात रहुवे. जवन गाना पर शूटिंग होत रहुवे ओकर बोल रहे, जींस के उपर टाइट कुर्ती, टूटे ना बटनिया. एही गाना पर नृत्य निर्देशक रामदेवन का निर्देशन में रवि किशन आ रिंकू घोष एक दोसरा के प्यार का तरणताल में डूबल रहलें. सबेरे सात बजे से शुरु शूटिंग दुपहरिया एक बजे ले चलल. रवि किशन आ रिंकू घोष के उत्तेजक सीन के फिल्मावे में सबले बड़ दिक्कत रहले दर्शक. ओह लोग के भीड़ हटावल बहुते बड़ काम बनल रहे.\nशूटिंग का बाद रविकिशन कहले कि शूटिंग करत घरी ऊ सीन मे पूरा तरह डूब जालें तबहिये सीन बन पावेला. आखिर दर्शकन के तीन घंटाले बान्ह बझा के राखे के होला. फिल्म का कहानी का बारे में निर्माता डा॰ करीम के कहना रहे कि देशभक्ति का थीम पर बनल एह फिल्म मे रविकिशन एगो फौजी कमांडर बनल बाड़े जे दुश्मन से लड़े खातिर गाँव के नौजवानन के फौज तइयार करत बाड़े. रिंकू घोष कर्नल के बेटी बाड़ी जे रविकिशन से प्यार करे लागत बाड़ी आ उहो उनुका फौज में शामिल हो जात बाड़ी.\nकेहू हमसे जीत ना पाई में रविकिशन आ रिंकू घोष का साथ सुशील सिंह, मनोज टाइगर, मोहित घई, हितेन्द्र पाण्डे, प्रतिभा पांडे, स्वाति वर्मा, कोमल ढिल्लन, श्रीकंकनी, अयाज खान, अरुण बख्शी, दीपा ग्रेवाल, प्रमिला, शाहबाज खान वगैरह लोग के खासमखास भूमिका बा.\nसुपरस्टारन के स्टार रिंकू घोष\nजल्दिये देखे के मिले वाला बा गोरिया के गोरे गोरे गाल


मोनिका बत्रा के मिलल एगो नायाब गिफ्ट – Anjoria\nमोनिका बत्रा के मिलल एगो नायाब गिफ्ट\nमई 5, 2012\nमोनिका सिंह बत्रा के नाम जेहन में आवते आंखिन का सोझा एगो अइसन हॉट अउर सेक्सी नायिका क चेहरा घूम जाला जेकर जादू भोजपुरी सिनेमा जगत में एह घरी खूब चलत बा. दर्शको उनुका के देखल पसन्द करेले. मोनिका सिंह बत्रा अपना अभिनय के शानदार मिसालो पेश कइले बाड़ी. पिछला दिने उनुका जन्म दिन पर उनुकर एगो चाहेवाला अइसन उपहार भेजलसि कि मोनिको सिंह चँउक गइली. उपहार रहल मधुबाला के मुसुकात तस्वीर आ संगे रहल दुआ कि मोनिका बत्रा भोजपुरी सिनेमा में उहे जगहा हासिल करसु जवन हिंदी सिनेमा में कबो मधुबाला के मिलल रहुवे.\nमेगा स्टार मनोज तिवारी संगे फिल्म ‘एलान बा’ में जबरदस्त भूमिका कर के सुर्खियन में आइल मोनिका सिंह बत्रा अब भोजपुरी वर्ल्ड में हॉट केक बन गइल बाड़ी. क़दम दर क़दम सफलता के पायदान चढ़त मोनिका बत्रा देहरादून के हई आ भोजपुरी के अकेली अभिनेत्री हई जे एन.एस.डी. से आइल बाड़ी. मोनिका जल्दिए भोजपुरी फिल्म ‘कसम तिरंगा के’ में बतौर मुख्य नायिका नजर अइहें. लीक से हट के बनल एह फिल्म में मोनिका के जबरदस्त एक्शनो देखे के मिली. एकरा अलावे पवन सिंह संगे मोनिका सिंह ‘खून के इल्ज़ाम’ में नजर अइहें. अपना आवेवाली फिलिमन में ‘कसम तिरंगा के’, ‘गजब सीटी मारे सइयां पिछवाड़े’ आ ‘सइंया अरब गइले ना’ खातिर मोनिका पूरा उछाह में बाड़ी. लोग कहे लागल बा कि मोनिका बत्रा एक दिन भोजपुरी वर्ल्ड में नम्बर वन पर पहुंच के रहीहें.\nजब मल्लाहन का बस्ती चहुँपली भोजपुरिया हॉट केक अंजना सिंह\nआलोक कुमार आ खेसारीलाल के नया धमाल


देश दुनिया के खबर (सोमार,7सितंबर 2015) – टटका खबर\nदेश दुनिया के खबर (सोमार,7सितंबर 2015)\nदिल्ली के मुख्यमंत्री अरविंद केजरीवाल आ उप मुख्यमंत्री मनीष सिसोदिया सोमार का दिने केन्द्रीय गृह मंत्री राजनाथ सिंह से मुलाकात कइले. हमेशा मीडिया में बनल रहे के ताक में रहेवाला केजरीवाल के तरह कैमरा ओरी तिकवत बाड़न, से एह में देखल जा सकेला.\nवाराणसी से दिल्ली आवत एयर इंडिया के हवाई जहाज में उतरत बेरा आग लाग गइल बाकिर संजोग नीमन रहल कि सगरी 153 सवारी सुरक्षित बाड़ें. हालांकि उतरे का हड़बड़ी में कुछ लोग घवाहिल जरूर हो गइल. बतावल जात बा कि शायद उतरत बेरा ब्रेक लगवला से चक्का जाम हो गइल होखी आ ओकरे चलते आग लागल होखी.\nपिछला कई दिन से टीवी मीडिया शीना मर्डर केस के देश के सबले बड़का मुद्दा बना के रखले बा आ हर चैनल में बुझला हाराबाजी लागल बा कि के कतना वाहियात ब्रेकिंग न्यूज दे सकेला. केहू कहत बा कि इन्द्राणी आज नाश्ता में सैँडविच खइली त केहू कुछ दोसरे बात के ब्रेकिंग न्यूज बनवले रहत बा. सोमार का दिने मुंबई पुलिस कमिश्नर राकेश मारिया कहलन कि अब साफि हो गइल बा कि शीना बोरा इंद्राणिए मुखर्जी के बेटी रहुवी. बतवलन कि मीडिया बिजनेसमैन रहल इंद्राणी आ पीटर मुखर्जी के संपति के जाँच कइल जा रहल बा. पीटर से पूछ-ताछ अबहीं पूरा नइखे भइल.\nसत्ता के लालची नीतीश कुमार आ चारा चोर लालू प्रसाद के हवा बिगाड़त समाजवादी पार्टी सोमार का दिने बिहार के सगरी सीट से लड़े के एलान कर दिहलसि. ओकरा शिकायत बा कि मुख्यमंत्री नीतीश कुमार कांग्रेस का साथे मिल के सपा के धोखा दिहलन. एही से एह धोखेबाजन के सबक सिखावे ला सपा अलगा हो गइल बिया आ अब सगरी सीट से चुनाव लड़ी. ओने बँवारा गोल के गठबन्हनो का तरफ से बिहार के करीब करीब सगरी सीट से चुनाव लड़े के एलान हो गइल बा. एह हालात में भाजपा का खिलाफ एक जुट होखे के विरोधी गोलन के सपना सपने रहि गइल आ एह हालात के फायदा भाजपा नीत राजग के मिले के उमेद बढ़ गइल बा.\nपाकिस्तानी सेना प्रमुख राहिल शरीफ का तरफ से भारत के धमकावत कहल गइल कि अगर कवनो लड़ाई भइल त भारत ला बहुते महँग पड़ जाई. एह बात पर भारत के सेना प्रमुख रहल आ अब विदेश राज्यमंत्री जनरल वीके सिंह के कहना बा कि फालतू लोग के बात पर धियानो दिहला के जरूरत नइखे. कुछ लोग के फालतू बात करे के आदत होला आ वइसनका लोग के फालतू में भाव दिहला के जरूरत ना होखे.\nकांग्रेस अध्यक्ष के गद्दी पर भलही सोनिया गांधी बइठल रहसु असली कमान अब उनकर बेटा राहुल के हाथ गमें रहे वाला बा. कुछ दिन पहिले कहल जात रहुवे कि राहुल अबहीं कांग्रेस के कमान सम्हारे लायक नइखन भइल बाकिर अब बतावल जात बा कि सोमार का दिने कांग्रेसी नेता लोग के बइठक के अध्यक्षता करत राहुल गांधी साफ कह दिहलन कि गोल उहे चलावत बाड़न आ उहे चलइबो करीहें. कहलन कि कवनो रणनीति के चरचा पहिले उनुका से होखे के चाहीं. कांग्रेस कार्यसमिति के बइठक मंगल का दिने होखे वाला बा.\nथाईलैंड के राजधानी बैंकॉक के ब्रह्मा मंदिर में भइल बम धमाका का मामिला में कई लोग के हिरासत में लीहल गइल बा. एहमें से दूगो हिन्दुस्तानो के लोग बावे. ओह लोग से पूछताछ कइल जात बा.\nऔरंगजेब के जमाना का जजिया का तरह जम्मू कश्मीर में हिन्दू तीरथ पर जाए वाला लोग पर तरह तरह के टैक्स थोपल जा रहल बा. पहिले अमरनाथ यात्रा का दौरान लंगर पर टैक्स लगावल गइल आ अब वैष्णो देवी दर्शन खातिर हेलीकॉप्टर से जाए वाला लोग पर सेवाकर लगावे के एलान कइल गइल बा. हज पर जाए वाला लोग के सबसिडी दिआला आ हिन्दूवन पर टैक्स थोपल जा रहल बा. एक बात के विरोध मेंं दिल्ली में यूनाइटेड हिंदू फ्रंट कहलसि कि एकरा के जल्दी से जल्दी हटा लीहल जाव.\nदक्खिन भारत के राज्य आंध्र प्रदेश में अतवार6सितंबर के गिरल ठनका से नाहियो त 20 जने के मौत होखे के खबर बा.\nमंगल 8 सितंबर का दिने बिहार विधानसभा चुनाव के तारीखन के एलान चुनाव आयोग का तरफ से हो सकेला. चुनाव आयोग के बइठक मंगल का दिने होखे जा रहल बा. उमेद जतावल जात बा कि चुनाव पाँच दौर में करावल जाई. पिछला विधानसभा चुनाव छह दौर में करावल गइल रहे.\nलालू-नीतीश जोड़ी अपना में बाँट बखरा का बाद बाचल सीटन में से चालीस गो सीट कांग्रेस के दे त दिहलसि बाकिर ओह चालीस में से कवनो सीट कांग्रेस के कार्यकर्ता के नइखे मिले वाला. या त ओकरा पर कवनो पुरनका नेता अपने लड़ी ना त ओह पर अपना बेटा बेटी के लड़वाई. एह चलते कांग्रेस के कार्यकर्ता उदासीन बाड़े सगरी प्रक्रिया से.\nबिहार कर्मचारी चयन आयोग का तरफ से बिहार में लैब टेक्निशन, सर्जिकल असिस्टेंट अउर एक्स-रे टेक्निशिियन के करीब सवा दू हजार रिक्ति भरे खातिर बहाली प्रक्रिया शुर हो गइल बा.\nउत्तर प्रदेश के क्षेत्र पंचायत चुनाव खातिर आरक्षण के सूची प्रकाशित हो गइल बा. बतावल जात बा कि एह सूची से सपा फायदा में रही जबकि भाजपा के नुकसान होखे के अनेसा बावे.\nजम्‍मू-कश्‍मीर में सोमार का दिने पुंछ जिला में सीमा पार से भइल गोलीबारी का चलते एगो नागरिक के मौत हो गइल आ पाॅच जने घवाहिल हो गइल बाड़ें. भारतो का तरफ से एह गोलीबारी के पूरा जवाब दीहल गइल.\nकेन्‍द्र सरकार का तरफ से बंगलादेश आ पाकिस्‍तान के अल्‍पसंख्‍यक समुदाय के नागरिकन के मानवता के आधार पर भारत में आवे आ रहे ला पूरा छूट दीहल गइल बा. एह बाबत दू गो अधिसूचना सोमार का दिने जारी हो गइल बा. पाकिस्तान आ बांगलादेश के बहुसंख्यक समुदाय के अत्याचार का चलते ओहिजा के अल्पसंख्यक समुदाय के जीयल दुश्वार होग गइल बा आ ओह लोग के मजबूरन भारत में शरण लेबे पड़त बा.\nसोमार का दिने नई दिल्‍ली का विज्ञान भवन में बोलावल राष्ट्रीय सम्मेलन के संबोधित करत प्रधानमंत्री मोदी कहलन कि प्रौद्योगिकी के अधिकतम उपयोग आ गरीब से गरीब आदमी ले एकरा फायदा चहुँपावल सरकार खातिर चुनौती जइसन बा. एह सम्मेलन मेंं प्रशासन अा विकास में अंतरिक्ष प्रौद्योगिकी आधारित साधन आ तंत्र के बढ़ावा देबे पर विचार कइल जात बा.\nपहिला अक्टूबर से बीएसएनएल के ब्राडबैंड सेवा के रफ्तार कम से कम 2मेगाबाउट हर सेकेंड के कर दीहल जाई जवन कि अबहीं एकरा चउथाई बरोबर बावे. एह खातिर शुल्को नइखे बढ़ावल जात. एह बात के जानकारी सोमार का दिने गुड़गाँव में एगो कार्यक्रम में सूचना प्रौद्योगिकी मंत्री रवि शंकर प्रसाद दिहलन.\nमणिपुर में भइल हिंसा से नाराज नगा पीपुल्‍स फ्रंट के चारो विधायक विधायकी से इस्‍तीफा दे दिहलन.\nसुप्रिम कोर्ट आजु ओह याचिका के नकार दिहलसि जवना से ओकरा के पुणे में भारतीय फिल्‍म अउर टेलीविजन संस्‍थान के विवाद में दखल देबे के कहल गइल रहुवे. अदालत के कहना रहल कि एह मसला के हल निकाले के जिम्मेदारी केन्‍द्र सरकार के बा. बरीसन से संस्थान में टिकल कुछ विद्यार्थी नइखन चाहत कि संस्थान में पढ़ाई आ ट्रेनिंग के माहौल बन सके.\nउत्‍तर प्रदेश उच्‍चतर शिक्षा आयोग के तीन गो सदस्‍यन के बहाली के इलाहाबाद उच्‍च न्‍यायालय रद्द क दिहलसि काहें कि एह लोग का लगे कवनो अइसन खासियत नइखे जवना चलते एह तरह के पद दीहल जा सके.\nबाम्बे स्टाक एक्सचेंज के सेंसेक्स सोमारो का दिने 308 अंक लुढ़क के 24894 पर बंद भइल जबकि ऩिफ्टी 96 अंक कम होके 7559 पर. रुपियो के दाम में गिरावट आइल आ डालर 36 पइसा महँग हो गइल.\nप्रशांत महासागर के द्वीपीय देश समोआ में होखत पांचवां राष्‍ट्रमंडल युवा खेलन में सोमार का दिने भारत दू गो स्‍वर्ण आ एगो रजत पदक जीतत अपना अभियान के शुरूआत कइलसि. लड़िकन के ऊंच कूद में तेजस्विन शंकर आ वजन उठावे में 56 किलोवर्ग में जामजंग देरू स्‍वर्ण पदक जीतलन. जबकि लड़िकन के 200 मीटर बटरफ्लाई में तैराक सुप्रिया मंडल के रजत पदक मिलल.\nयूपी सरकार के उमेद बा कि 10 सितम्बर के मुंबई में होखे जात निवेशक सम्मेलन का बाद यूपी में बड़हन निवेश होखी. एह सम्मेलन का जरिए सरकार निजी क्षेत्र के कंपनियन के सड़क, स्वास्थ्य, बिजली आ शिक्षा जइसन बुनियादी ढांचा विस्तार में निवेश करे खातिर तइयार करावल जाई.\nबलिया में आजु छात्र आन्दोलन में बन्द के गोहार लगावल गइल रहुवे जवना के निकहा असर देखे के मिलल. दूकान बाजार करीब करीब पूरा बंद रहली सँ. कुछ अनेरिया दू गो सरकारी गाड़ियन के आग लगा दिहलें आ कुछ जगहा तोड़ोफोड़ मचवलें.\nसुप्रीम कोर्ट के आदेश पर 23 तारीख के बिहार क्रिकेट संघ के चुनाव करावल जाई. एह चुनाव ला परचा दाखिल करे के काम सोमार का दिन से शुरू हो गइल बा. सचिव आ अध्यक्ष समेत अठारह गो पद खातिर चुनाव होखे जात बा.


बारूद के पाँच गो खलनायकन पर भारी विराज के नया लुक – Anjoria\nहिन्दी फिलिमन में एक जमाना में खलनायकन के बोलबाला रहत रहे. हर फिलिम में ओकनी के पूरा टोली रहत रहे. अब भोजपुरी में उहे होखे जा रहल बा. निर्माता निर्देशक रामाकांत प्रसाद के फिलिम “बारूद” में पाँच गो खलनायकन के टोली बा. ई खलनायक बनल बाड़े दीपक भाटिया, देव सिंह, अयाज खान, बिपिन सिंह, आ नीरज राज पौडेल.\nबाकिर ओहू ले जबरदस्त बा एह फिल्म में विराज भट्ट के दिहल नया लुक. बड़हन बड़हन केश बढ़वले विराज मूंछ का साथे रफ आ टफ लुक में आइल बाड़े आ पाँचो खलनायकन के दादागिरी खतम करत लउकीहें.\nबाकी कलाकारन में हॉट गर्ल मोनालिसा, प्रिया, मनीष चतुर्वेदी, वंदनी मिश्रा आ गोलू के नाम बा.


शेयर बाजार के ओर औरतन के झुकाव के कई कारण बा.\nके नइखे जानत कि ई लोग सोना-गहना में पइसा लगावत रहल हा. कहे के मतलब ई बा कि व्यापार कइला से अच्छा कवनो जगह पइसा लगाके ओकरा के बढ़ावल ठीक समझे वाली औरति लोगन के शेयर बाजार ठीक लागे लागल बा.\nLast Updated: November 17, 2020, 3:23 PM IST\nकोरोना भले महामारी होखे, शेयर बाजार में पइसा लगावे वाला लोग बढ़ि गईल बा. सबसे बड़ बात ई भईल बा कि लॉकडाउन के चलते घर में बइठल औरति लोग भी शेयर बाजार में मन लगावत बा. इहे हालि वर्क फ़्रॉम होम के कारन मरद लोग के भी बा. देखे वाली बात बा कि ऑफिस में रहला के कारन बहुते लोग शेयर बाजार पर नजर ना रख पावत रहल हा. शेयर बाजार के टाइम सबेरे सवा नौ बजे से दुपरिया बाद साढ़े तीन बजे के होला, अउर इहे टाइम ऑफिस में ढेर काम रहे ला. मार्च में जबसे लॉकडाउन शुरू भईल, धीरे-धीरे बड़ पूंजी वाली कंपनी भी परेशान हो गइली सन. इहे हालि रियल एस्टेट के हो गइल. अइसना में लोग बाजार में सीधा पईसा लगावे के सोचे लागल. शेयर बाजार में व्यवसाय करे खातिर डीमैट एकाउंट खोलल भी आसान हो गईल बा. सस्ता मोबाइल फोन अऊर डॉटा त बटले बा, एहि बाजार में मदद करे वाली कई गो कंपनी बिना शुरुआती फीस के काम करत बाड़ी. इलेक्ट्रॉनिक नो योर कस्टमर (केवाईसी) से तुरंते खाता खुलत बा, त एकर असर ई बा कि जेरोधा अईसन मददगार कंपनी के बल्ले-बल्ले हो गईल. ओकरा पेज पर लॉकडाउन में रोज 45 हज़ार से बढ़िके 85 हज़ार लोग लउके लागल.\nये भी पढ़ें: भोजपुरी विशेष – दीवाली पर माटी से बनेला आ सजेला सपना के घरौंदा - मटकोठा\nशेयर बाजार आखिर काहें\nअब एगो बाति औरति लोगनि के शेयर बाजार में मन लागे के बा, त ओकर कारन सोचे के चाहीं. के नइखे जानत कि ई लोग सोना-गहना में पइसा लगावत रहल हा. कहे के मतलब ई बा कि व्यापार कइला से अच्छा कवनो जगह पइसा लगाके ओकरा के बढ़ावल ठीक समझे वाली औरति लोगन के शेयर बाजार ठीक लागे लागल बा. जेरोधा कंपनी बताबति बा कि अपना देश में कोरोना महामारी शुरू होखला के बाद एहि कंपनी के जवन 15 लाख से ढेर गाहक बनल बाड़े, ओहमें औरति लोगन के पांचि लाख 60 हज़ार एकाउंट बा. एहि तरे एगो अऊरी स्टॉक ब्रोकिंग ट्रेडिंग कंपनी फायर्स नाम से काम करे ले. ओहू जगहीं महामारी के दौर में पहिले से तिगुना लोग गाहक बनल बा. इ बाति पक्का बा कि वर्क फ्राम होम के कारन जवन नंबर बढ़ल बा, ओमे औरति लोग के सहजोग बा.\nपढ़ाई लिखाई से बदलल स्थिति\nऔरति लोग पहिले से ज्यादा पढ़त लिखत बा. ऑफिस में काम करे वाली लड़कियन में बढ़ोतरी भईल बा. देखे में ई आवत बा कि एही उमिर में शेयर बाजार में पइसा लगावे वाली लड़िकी-औरति ज्यादा बाड़ी. एगो अंदाज बतावत बा कि 20 से 30 साल के उमिरि वाला लोग शेयर बाजार में 69 फीसद हो गईल बा. पहिले ई 50-55 फीसद रहल हा. फायर्स होखे चाहे अपस्टॉक्स, कुल्हीं ऑनलाइन ब्रेकिंग प्लेटफार्म से व्यवसाय करे वाला लोगनि के औसत उमिर 33 साल बा. अब एसे ते साफ जनात बा कि एहि टाइम पर शेयर बाजार में नवजवान लोग ज्यादा आवत बा. इंडिया इंफोलाइन फाइनेंस के एगो सहायक कंपनी पांचि पइसा डॉट कॉम (5paisa.com) पर त 18 से 35 साल के उमिर वाला 81 फीसद लोग बा. कोरोना महामारी से पहिले ई लोग 74 फीसद रहे. कुल्हि अंदाजा इहे बतावत बा कि कोरोना के समय में शेयर बाजार में पइसा लगावे वाला लोग बढ़ल बा अउर एमें ओरति लोग ज्यादा बा. कारन साफ बा कि कोरोना शुरू होखला के बाद शेयर बाजार गिरि गईल अऊर ओकरा के बढ़हि के उम्मीद बा.\narticles in Bhojpuri language


विनय आनन्द आ रानी चटर्जी फेर एक बेर – Anjoria\nसुपर हिट फिल्म “दामिनी” के लोकप्रिय जोड़ी विनय आनन्द आ रानी चटर्जी एह साल फेर “सांवरिया आई लव यू” आ “चुनरी सम्हाल गोरी” में नजर आवे जा रहल बा. विनय आनन्द अपना एह फिल्मन से बहुते उत्साहित आ आशान्वित बाड़न काहे कि एकरा में रोमांस, कामेडी, थ्रिलर, आ एक्शन के भरपूर मसाला मौजूद बा आ दर्शकन के बहुते नीक लागी ई फिल्म. मोहन दास के प्रस्तुति आ शंभू पाण्डे आ सीबी त्रिपाठी के बनावल फिल्म “साँवरिया आई लव यू” फरवरी में रिलीज होखे वाला बा. फिल्म के निर्देशन रामपाल सिंह कइले बाड़े. फिल्म का बारे में बतियावत रानी चटर्जी कहली कि अइसनका किरदार खातिर कवनो नायिका आपन हाथ कटवावे के तइयार हो जाई ऊ त खाली घवाहिले भइल रहली. एह फिल्म खातिर उनकर उत्साह के प्रमाण इहे बा कि घवाहिल होखला का बाद जब अस्पताल से छूट्टी मिलल त अगिलके दिने ऊ फेर शूटिंग खातिर तइयार मिलली. कहली कि ई दुनु फिल्म सफलता के नया कीर्तिमान बनइहें सँ. “साँवरिया आई लव यू” के निर्माता आ निर्देशक फिल्म के बहुते सुनियोजित तरीका से रिलीज करे का तइयारी में लागल बाड़न.


टटका खबर,9जनवरी 2017 – टटका खबर\nछपरा टीसन प आजु सबेरे मुम्बई से मुजफ्फरपुर जात पवन एक्सप्रेस के एगो कोच में तलाशी लेत रेल पुलिस का हाथे एगो झोरा लागल जवना के केहु दावेदार ना बनल. ओह झोरा से ढेरे असलहा बलामद भइल बा. सवारियन से पूछला से कुछऊ थाह ना लाग पावल.\nयूपी चुनाव घोषणा का बाद कानून व्यवस्था बनवले राखे ला पुलिस के अभियान का दौरान देवरिया में 1060 लीटर गैर कानूनी कच्ची शराब का साथे 8 जने धराइल बाड़ें.\nभदोही में काल्हु रात दू जगहा चोर एगो कपड़ा आ एगो एलेक्ट्रानिक दूकान प हाथ साफ क गइलें. लाखों रुपिया के सामान चोरा ले गइलें.\nसोनभद्र जिला के चोपन इलाका में रोडवेज बस एगा मोटरसायकिल से टकरा गइल. एह हादसा में मोटरसाइकिल चलावत नवही के मौत हो गइल. नवही डाला बाजार के रहलन.\nगोपालगंज जिला के चिदबलिया थाना के बरहिमा मोड़ का नियरा भइल सड़क हादसा में एगो होमगार्ड जवान के मौत हो गइल. जवान राष्ट्रीय उच्च पथ संख्या 28 पर ड्यूटी पर तैनात रहलन.\nभाजपा के प्रदेश अध्यक्ष केशव प्रसाद मौर्य बतवलन कि यूपी में कि भाजपा अपना दल अउर भासपा संगे मिल क् चुनाव लड़ी. एह दुनू गोल ला कतना सीट छोड़ल जाव एह पर राय विचार होखत बा. अपना दल के अनुप्रिया पटेल केन्द्र में मंत्री बाड़ी.\nजौनपुर के रामपुर इलाका में पुलिस चेकिंग का दौरान एगो कार से एक लाख अठारह हजार रुपिया आ भाजपा के प्रचार सामग्री बरामद भइल बा. कार ड्राइवर कार छोड़ के परा गइल.\nमिर्जापुर जाला के जिगना इलाका में रेलवे ओवर ब्रिज का लगे दू गो वाहन के टकरइला से5जने के मौत हो गइल आ3जने घवाहिल हो गइल बाड़ें.\nTags: गोपालगंज, छपरा, जौनपुर, देवरिया, भदोही, सोनभद्र


मोतिहारी में डाका डाल के7लाख लूट लीहल गइल – टटका खबर\nमोतिहारी में डाका डाल के7लाख लूट लीहल गइल\nमोतिहारी के बनकट गांव में हरदेव चौधरी के घरे अतवार देर रात डकैती पड़ गइल. डकैत घर में घूस के सगरी बेकत के बंधक बना लिहले सँ आ मारपीट के कई जने के घवाहिल कइला का बाद सात लाख के नकदी आ गहना लूट ले गइले सँ. घवाहिल परिवार वालन के एगो नर्सिंग होम में भरती करावल गइल बा.\nएह मामिला में घर के मालिक अपना समधी शंभू सहनी आ समेत छह जने पर केस लिखववले बाड़ें. उनुकर कहना बा कि उनुका बिचला बेटा के बिआह रघुनाथपुर गांव के शंभू सहनी के बेटी से भइल रहुवे. छोटका बेटा पिछला दिने रघुनाथपुर गइल त ओकरा के दू कट्ठा जमीन देबे के लालच देत अपना बेटी से बिआह करे के दबाव बनवलन शंभू सहनी. एह पर लड़िका के बाप ऊ तइयार ना भइलन त पिछला रात ऊ पाँच छह आउरी बदमाशन के ले आके घर पर हमला कर दिहलसि.\nपुलिस के कहना बा कि मामिला के जाँच कइल जात बा आ सचाई जाने के कोशिश होखत बा.


अगिला हफ्ता से नीतीश कुमार सेवा यात्रा पर निकलीहें. यात्रा के शुरूआत बेतिया से होई आ हर जिला में मुख्यमंत्री कम से कम दू रात रूकीहें. एह यात्रा का दौरान जनता के लोक सेवा अधिकार कानून आ बिहार खातिर विशेष दर्जा के माँग का बारे में जानकारी दिहल जाई.\nबिहार के आठ गो जिला, सीतामढ़ी, मधुबनी, सुपौल, दरभंगा, मधेपुरा, अररिया, किशनगंज, आ सहरसा भूकंप के सबले खराब इलाका में पड़ेला. बाकी जिलन में से पन्द्रह गो मध्यम खतरा वाला आ पन्द्रह गो कम खतरा वाला जोन में बाड़ी सँ.\nसिवान जिला में दरौंदा विधानसभा उपचुनाव खातिर काल्हु एगो निर्दलीय उम्मीदवार जयप्रकाश यादव आपन परचा भरलन. जगमातो देवी का निधन का चलते ई सीट खाली भइल बा.\nबिहार के स्कूलन में छात्रवृति अब बैंक एकाउंट का माध्यम से दिहल जाई जवन सीधे ओह विद्यार्थी के खाता में भेज दिहल जाई. एह खातिर सात लाख छात्रन के खाता जीरो बैलेंस पर खोलवावल जाई.\nराज्य के गाँवन में लोग के इंटरनेट आ ईमेल से जोड़े खातिर डाक विभाग ई पोस्ट कार्पोरेट सेवा के शुरूआत करे जा रहल बा.\nमैट्रिक के पूरक परीक्षा के फार्म अब बिना कवनो विलम्ब शुल्क के तेईस सितंबर ले जिला शिक्षा पदधिकारी का कार्यालय में जमा कइल जा सकेला. परीक्षा चौबीस अक्टूबर से शुरु होखेवाला बा.\nआकाशवाणी पटना के प्रादेशिक समाचार एकांश खातिर अनुबंध पर संवाददाता बहाल कइल जाई. पच्चीस से पैंतालिस साल का बीच के उमिर के पत्रकारिता डिग्री डिप्लोमा धारक आ दू साल के अनुभव राखे वाला लोग आवेदन दे सकेला.\nबख्तियारपुर रेलवे स्टेशन पर बुद्ध पुर्णीमा एक्सप्रेस से सोमार के रात चार गो संदिग्ध डकैतन के हथियार समेत गिरफ्तार कर लिहल गइल.\nबिहार पुलिस अब उपद्रवियन पर लाठी गोली ना चला के कैमरा से ‘शूट’ करी जेहसे बाद में ओह लोग के सजा दिलवावे में सहायता मिली.


चार हाथ के दूरी आ मास्क बा जरुरी – टटका खबर\nJun 24, 2021 जम्मू कश्मीर, परिसीमन, विधानसभा चुनाव\nकोरोना प्रोटोकॉल के पालन करत देश के नेतागण\nकेन्द्र सरकार साफ कह दिहलसि कि जम्मू कश्मीर के राज्य के दरजो दीहल जाई आ ओहिजा मतदानो करावल जाई बाकिर ओकरा पहिले परिसीमन के काम पूरा करावे के बा. मतदान तब करावल जाई जब ओहिजा के लोग तैयार हो जाई आ माहौल ओकरा लायक बन जाई.\nजम्मू कश्मीर के भावी का बारे में बतियावे खातिर प्रधानमंत्री नरेन्द्र मोदी के बोलावल बइठक में अनुच्छेद 370 आ 35 ए का बारे में कवनो बाते ना भइल. साढ़े तीन घंटा चलल एब बइठक का बाद बइठक में शामिल लोग के तरह तरह के बयान सामने आइल बा. अब्दुल्ला बाप बेटा के कहना बा कि परिसीमन के जरुरत का बा. ओह लोग के लागत बा कि परिसीमन का बाद जम्मू इलाका के लोगन से बेइमानी कइल आसान ना रहि जाई. पिछला बेर त कम आबादी वाला कश्मीर के अतना विधायक रहत रहलें कि जम्मू प्रभाग के बहुमत बनल सपना रहत रहुवे.\nमहबूबा कहली कि कश्मीर का बारे में पाकिस्तानो एगो फरीक बा आ ओकरो से बात शुरू होखे के चाहीं.\nकांग्रेसी नेता आ जम्मू कश्मीर के मुख्यमंत्री रह चुकल गुलाम नबी आजाद कहलन कि ऊ पाँच गो माँग कइले. जवना में पूर्ण राज्य के दर्जा, विधानसभा चुनाव, कश्मीरी पंडितन के पुनर्वास, राजनीतिक बंदियन के रिहाई, अउर प्रवासन नियमन में बदलाव शामिल बा.\nबइठक में गुलाम नबी आजाद, फारूख अब्दुल्ला, उमर फारूख, महबूबा मुफ्ती, रवीन्द्र रैना, निर्मल सिंह, चमनलाल, केंद्रीय गृह मंत्री अमित शाह, रक्षा मंत्री राजनाथ सिंह, प्रधानमंत्री कार्यालय में राज्य मंत्री डा जितेन्द्र सिंह, राष्ट्रीय सुरक्षा सलाहकार अजीत डोभाल, आ प्रदेश के उप राज्यपाल मनोज सिन्हा शामिल भइलें.\nकश्मीरी पंडित नाराज बाड़ें कि ओह लोग के कवनो प्रतिनिधि के ना बोलावल गइल रहुवे. जम्मू प्रभाग के लोग के अनेसा बा कि कश्मीरी मोह में फेरु ओकरा साथे अन्याय मत हो जाय.


‘साली बडी सतावेली’ में असली साली जीजा क जोड़ी – Anjoria\nदिलआवेज खान के पहिलका फिलिम ‘साली बडी सतावेली’ में उनकर आपन साली रानी चटर्जी\nअब एकरा के संजोग कहीं भा कुछ अउर बाकि निर्देशक दिलआवेज खान के पहिलका फिलिम ‘साली बडी सतावेली’ में उनकर आपन साली रानी चटर्जीए साली के किरदार करत बाड़ी. जबकि जीजा बनल बाड़न रवि किशन. रवि किशन के पत्नी के किरदार में रिंकू घोष बाड़ी.\nदिलआवेज खान बतावत बाड़े कि ‘‘साली बड़ी सतावेली’’ जीजा साली के नोंकझोंक पर ना हो के एगो गंभीर मसला पर केन्द्रित बा. साली के रिश्ते लोग मजाक में लेला बाकि एह फिलिम में देखावल गइल बा कि साली क रिश्ता मजाके के रिश्ता ना होला बलुक बहुते पवित्र आ नाजुको रिश्तो होला.\nएकर शूटिंग सिलवासा आ दादरा के खूबसूरत लोकेशनन पर कइल गइल बा. 12 साल हिन्दी फिल्म इंडस्ट्री में अनेके बड़हन निर्देशकन के सहायक निर्देशक रह चुकल दिलआवेज खान के पहिला ब्रेक दिहले बाड़न सीतामढी के रहे वाला निर्माता आरिफ खान अउर आशिक मोहम्मद. जेही एकर शो-रील देखले बा सभे दिलआवेज खान के निर्देशन के तारीफ करत बा.\nअब रउरो तइयार हो जाईं एह जीजा-साली जोड़ी के फिलिम ‘साली बड़ी सतावेली’ देखे ला.


इयरवा से लागल बाटे इयरिया : बाति के बतंगड़ – 25 – Anjoria\nफरवरी 9, 2017 इयरवा से लागल बाटे इयरिया, बाति के बतंगड़\nएगो पुरान गीत के मुखड़ा आजु याद आ गइल. इयरवा से लागल बाटे इयरिया घरवा का चोरिया-चोरिया ना. अब चुनाव का माहौल में इयार के इयारी के चरचा से ई मत बूझीं सभे कि हम वेलेंटाइन डे के कवनो चरचा करे जात बानी. हमनी किहाँ त वसन्त पंचमीए से शुरू हो जाले बेलाग रसिकता जवन फगुआ ले इजाजती तौर प आ ओकरा बादो कुछ दिन ले चइता में सनाइल हैंग ओवर में. एह मौसम में भर फागुन बूढ़ देवर लागे भा चुनरी में लागताटे हवा बेल-बॉटम सीया द ना – जइसन गीत भा एक से एक फूहड़ गीतन के आवाज राहे-पेड़ा सुनाए लागेला आ रउरा चुप रहि जाए होला. फगुआ के बहुते गीत-गवनई से नीमन बुझाए लागेला डोमकच. बारात निकलला का बाद दुलहा का घरे होखे वाला डोमकच के त साफे मनाही होला कि कवनो मरद के ई डोमकच ना त देखे के चाहीं ना सुने. एकरा के मेहरारूए मंचित करेली आ एही बहाने रतजगो हो जाला. बाकि अब एकाध जगहा एकरो लाइव ब्रॉडकास्ट लाउड-स्पीकर लगा के होखे लागल बा. अब बाति बहकि के डीरेल हो जाव ओहसे पहिले लवटल जाव असली मुद्दा प.\nहम जवना इयारी के बात उठवनी ह तवन सीधे चुनावे से जुड़ल बा. जइसे नोटबन्दी क एलान के बाद अकूत करियाह धन राखे वाला आ सरकार का बीचे तू डाढ़-डाढ़, हम पात-पात वाला खेल चलल वइसने खेल अब चलत बा. जइसे घर वालन के नजर बचा के नवहियन के इयारी परवान चढ़ेले वइसहीं चुनाव आयोग के नजर बचा के वोटरन प जाल फेंकात रहेला. अपना देश के बकुलाह सेकूलरिज्मो गजबे के ह. सरस्वती पूजा, दुर्गा पूजा, विसर्जन, इहां ले कि दाह संस्कारो रोकल जा सकेला बाकि तजिया का राह में कवनो बाधा ना आवे के चाहीं. मुसलमान आ ईसाई वोटरन के खुलेआम लुभावल जा सकेला बाकि हिन्दुवन के ना. बाकी गोल खुले आम दावा कर सकेलें कि ऊ हतना टिकट मुसलमानन के दिहले बाड़ें बाकि दोसर गोल ई दावा ना कर सके कि ऊ हिन्दू के कतना टिकट दिहले बाड़ें. से दोसरका गोल के मजबूरी हो जाले कि ऊ घुमा के नाक पकड़े. यूपी में जब भाजपा का विरोधी गोलन में हाराबाजी लागल बा कि मुसलमान वोट के बिटोरत बा, भाजपा एको मुसलमान के टिकट ना दे के आपन इरादा जाहिर क दिहलसि आ प्रचार के जिम्मेदारी मीडिया प डाल दिहलसि. सरदेसाई, दत्त, घोष, थापर, कुमार जइसन एंकरन के त पतो ना चले कि ऊ लोग कतना चाव से भाजपा के प्रचार क देला. दीदीया खुलेआम पक्षपात ना करे त ओकरा किहां भाजपा के गोड़ो धरे के जगहा ना भेंटाइत. बाकि बकुलाह सेकूलरिज्म के ई पैरोकार लोग देश के माहौल अइसन बना दीहल कि भाजपा अकेले बहुमत पा लिहलसि केन्द्र में, अयोध्या के राम मन्दिर के मुद्दो अइसने बना के ध दिहले बा लोग. भाजपा अगर नाम लेव तब हल्ला आ नाम ना लेव तबो हल्ला. राम मन्दिर के मामला देश के सुप्रीम पंचायत में बा. एगो फोन प बेल देबे वाला आ रात के दू बजे सुनवाई खाति अदालत खोल देबे वाला एह कोर्ट का लगे राम मन्दिर जइसन मुद्दा प फैसला देबे के समय नइखे. ऊ एह मामिला प रोज आ लगातार सुनवाई क के हमेशा ला मामिला खतम क सकेले बाकि पता ना काहे अइसन हो नइखे पावत जबकि हाई कोर्ट एह बारे में आपन फैसला दे चुकल बा.\nअइसने एगो मुद्दा बा लव जिहाद के. वो कत्ल भी करते हैं तो चर्चा नहीं होती, हम आह भी भरते हैं तो हो जाते हैं बदनाम. सही भा गलत बाकि दोसरा जाति-पंथ में शादी-बिआह प हमेशा से बवाल मचत आइल बा. अबहियों मचत रहेला. अपना असली नाम-जाति-पंथ के जानकारी बिना दिहले गैर जाति-पंथ वाला भा वाली के अपना इयारी में फँसावल नैतिक रूप से गलत काम ह आ एकर पुरजोर विरोध होखहीं के चाहीं आ तब अउरी जब एह तरह फँसावल मनई के जाति-पंथ बदलावल हिडेन एजेन्डा होखे. भाजपा अबकी यूपी ला जारी अपना घोषणा पत्र में लिखले बिया कि लइकियन का स्कूल कॉलेज भिरी रोमियो विरोधी बल के तैनाती कइल जाई. कुछ पत्रकारन के एहू प आपत्ति बा. उनुकर कहना बा कि चुनावी फायदा ला लव जिहाद के मुद्दा घूमा के उठवले बिया भाजपा. इहो कहना बा कि रोमियो भा मजनू जइसन ईसाई-मुसलमान नाम दीहल गलत बा. कुछ दोसरे नाम होखे के चाहीं. विरोध बजटो के कइल जात बा कि गाँव आ गरीबन के फायदा चहुँपावे वाला बजट वोटरन के लुभावे ला पेश भइल बा. अब अगर गाँव-गरीब का खिलाफ जाए वाला बजट रहीत त का विरोधी बकसि देतें ? शायद असल शिकायत त इहे बा कि गरदन मरोड़े के मौका काहे ना दिहलसि मोदी सरकार.


पाँच कवर भीतर, तब देवता पितर : बतंगड़ – 97 – Anjoria\nअगस्त 4, 2018 तब देवता पितर, पाँच कवर भीतर, बतंगड़\nएगो जमाना उहो रहुवे राजीव गाँधी का बेरा जब जनता में ई बहुते प्रचलित हो गइल रहल कि सौ में निनान्बे बेइमान, तबहियों हमार देश महान. कहे वाला त मजाक में, तंज में कहत रहलें बाकिर इहो एगो सचाइए हऽ कि एतना बेइमानन के मौजूदगी का बादो हमनी के देश महान बनल रहि गइल. तब राजीव गाँधी खुदे कहले रहलें कि जनता खातिर चलल सौ गो रुपिया ओकरा लगे चहुँपत-चहुँपत महज पनरह गो रहि जाला.\nउहे बेइमानी वाला दिन खोजत बेइमान एह फेर में बाड़ें कि कवनो तरह एह मोदिआ के हटावल जाव. एकरा ला ऊ कवनो हद ले गिरे के तइयार बाड़ें, कवनो काम करे ला, हर जगहा आगि लगावे ला, हिन्दूवन के अपने में लड़ावे-भिड़ावे ला बेचैन बाड़ें. आपन ई मकसद पुरावे ला चारा-चोर, नेशनल-चोर, टोंटी-चोर, कर-चोर वगैरह आपन-आपन गोल के मोह छोड़त एगो बड़हन गिरोह बनावे में लागल बाड़ें जवना का बल पर मोदी के हरावल जा सके. नेतवन में अधिका त तरह-तरह के चोरे भरल बाड़ें. आजु का जमाना में ईमानदार नेता उहे रहि गइल बा जेकरा चोरी के मौका नइखे मिलल भा जे चोरी करे के हिम्मत भा हिमाकत ना जुटा सकल.\nचपरासी का खानदान से आवे वाला आजु अरबों-खरबों में खेलत बाड़ें. साइकिल चलावत माहटरी करे वाला नेता मौका मिलते अतना कमा लिहलसि कि ओकर मय कुल खानदान आजु अरबपति हो गइलें. नेहरू खानदान कबो कवनो नौकरी धंधा ना कइलसि बाकिर ओकरा लगे आजु अतना संपति बा जवन कहल जाला कि ओकरा के दुनिया के बड़का धनपतियन का कतार में शामिल करा दिहले बा. नोटबंदी से जनता कुछ परेशान भइल बाकिर बहुते नेतवन के पेट पर जवन लात पड़ल तवना के मरोड़ अबले रहि-रहि के उठत बा. जनता नोटबंदी भुला जाव त भुला जाव ई नेतवा ओकरा के कबो ना भुला सकसु.\nदेश के लूटे ला बहुते जतन से बनावल ढाँचा आधार का चलते अइसन भहरा गइल कि दुबारा ओकरा के खड़ा कइला में बहुते जोगाड़ करे के पड़ी. जनता अब नोटबंदी आ आधार के फायदा देखि चुकल बिया आ ओकरा के फेरु से लूट का जाल में फँसावल आसान ना होखी. एह सब का बावजूद ई चोर-बेइमान नेता जानत बाड़ें कि ई आखिरी मौका मिलल बा. अबकी अगर दाल ना गलल त फेरु दुबारा कबो गले वाला नइखे. अब ई हमनी के सोचे के बा कि एहनी के मौका दीहल जाव कि ना.\nइहो नइखे कि मोदी का साथ वाला गंगा नहाइल हउवें. बाकिर मजबूरी ई बा कि मोदी एह लोग के कमाए के मौका नइखन देत. पिछलको बेर एगो चौकड़ी रहल जवन चाहत रहल कि भाजपा 160 सीटे पर रहि जाव. ओह हालत में एह लोग के मौका मिल जाइत गठबन्हन के नेता बने के. ओह लोग के दुर्भाग आ देश के सुभाग कि मोदी के अकेले दम पर बहुमत मिल गइल. संहतियन के लागल कि मोदी के जीत में सबले बड़हन हाथ ओही लोग के रहल. से शिवसेना रहि-रहि के अकबकात रहुवे आ जब से शाह इशारा दे दिहलन कि ओह लोग के छोड़ल जा सकेला तब से तनी शान्त लउकत बाड़ें. कुशवाहा आ राजभर छरपहीं वाला बाड़ें तबले पासवानो बाप-बेटा आपन गोटी खेलल शुरू कर दिहले बाड़ें. एह गलतफहमी के पोसला के कवनो जरुरत नइखे कि ई लोग देश के ना त कम से कम अपना जाति-समाज के भल करे ला बेचैन बाड़ें. ई लोग के मंत्र इहे ह कि – पाँच कवर भीतर, तब देवता पितर. अब एकरा ला बहाना जवन बनावे के पड़ें.\nमोदी जीतलें त दोसरा केहू के पीएम बने के कवनो चाँस नइखे बाकिर अगर हरा दिहल गइलें त केहू गुजराल भा देवेगोडा बनि सकेला. इहे लालच एह लोग के मजबूर कइले बा. बाकिर का हमनिओ के इहे मजबूरी बा ?


बतकुच्चन १०१ – Anjoria\nMar 13, 2013 बतकुच्चन\n“संतोख अतने बा / कि गाँव अपना में अझुराइल / अपने में परेशान / अपने में मगन / अतने में गील / कि हिनिके उड़ा देब! / हुनके भठा देब! / उनकर मामर हेठ करब! / बहुत जल्दिये गोटी सेट करब!!” ना, ना. गलत समुझला के जरूरत नइखे. बतकुच्चन में कविता पाठ करे के कवनो इरादा नइखे हमार. हम त बस मौजूदा हालात पर बतकुच्चन करे चलल रहीं. आ ओहीमें मामर आ जाँगर पर बतियावे के इरादा रहल. मामर के बात मन में आवते डा॰ अशोक द्विवेदी के एगो कविता के ई लाइन याद पड़ गइल आ ओकरे से शुरुआत कइल सोचनी. एहसे एक फायदा त ई भइल कि मामर के मतलब समुझावे से बाच गइनी. मामर आ मामरी, स्वाभिमान आ प्रतिष्ठा, केहू का लगे तब आवेला जब ऊ अपना जाँगर से कुछ अइसन कर देखावेला कि देश समाज ओकर इज्जत करे लागो. एह हफ्ता अचानक एगो खबर सुर्खी में आ गइल बा. देश के एगो बड़का नेता के, कुछ लोग उनुका के देश के नेता माने के तइयार नइखे ई दोसर बात बा, अपना सभा में बोले ला अमेरिका के एगो विश्वविद्यालय बोलावा भेजले रहलें. अचानक कुछ लोग ओहिजा उनुकर अइसन गोटी सेट कर दिहल कि उनकर मामर हेठ हो जाव. अब एह मामर हेठ करे का फेर में देश के मामरी हेठ हो गइल त ओहसे ओह लोग के का? ऊ लोग त बस हर तरह से एके काम में लागल बा कि केहू तरह एह नेता के हेठी कइल जाव. अब हेठी केकर होखत बा से त समय बताई.\nबतिया पंचे के रही, खूंटवा रहिये पे रही वाला मानसिकता के लोग लोकतंत्र में वाक् स्वतंत्रता के बात त करेला बाकिर ओकरा के मानेला अपना फायदा ले. ई लोग दोसरा के दुनु आँख फोड़वावे ला जरूरत पड़ी त आपनो एगो आँख फोड़वा ली. हँ त बात मामर के कइल जाव. मामर आ गुमान में फरक होला. बिना कवनो गुण अपना के खास मानल गुमान होला जबकि अपना बेंवत पर, अपना जाँगर पर, अपना काम का बल पर जवन भाव मन मे आवेला तवन मामर होला. मामर से मामरी मिलेला घमंड से ना. हँ मामर के खिलाफ करे वाला लोग में अपना छल बल कुचक्र के गुमान जरूर होला. ओह लोग के अपना विघ्नजना होखे के गुमान होला. कि देखऽ कइसे फलनवा के औकात देखा दिहनी. ओकरा ई ना लागे कि एहसे ओकर खुद के औकात सामने आ गइल कि कि कतना छल छन्हर भरल बा ओकरा में. ई लोग में अतना बेंवत ना होखे कि कवनो बड़ रेघारी का सोझा ओहू ले बड़ रेघारी खींच पावसु. ऊ त बस खींचल रेघारी के मेटा के छोटहन करे में लागल रहेला. फेंटा बान्ह अपना काम में भर जाँगर लागल आदमी के पोंछिटा खींचे के ई लोग अपना जीवन के मकसद बना लेला. ओरहन कइला के जरूरत त ओह आदमी के बा जेकर पोंछीटा खिंचात बा बाकिर अपना जाँगर का बल पर काम करे में लागल आदमी ओह लोग से ओरहन का करी जे ओरहने के आपन ओढ़ना बिछवना बना लिहले होखे.\nअब ओढ़नी पर याद आइल कि फगुआ के मौसम में ढेर लोग के ओढ़नी ले के ओरहन के मौका मिल गइल बा. पिछला दिने एगो सोशल साइट पर पढ़ले रहीं कि ओरहन आ ओढ़नी एके ह. मन हँस के रहि गउवे रोमन लिपि में ओरहन आ ओर्हनी लिखे में भरम होखबे करी आ गाँव समाज से टूटल लोग अपना लोक भाषा से अनचिन्हार होखत जात बाड़ें त ओरहन का कइल जाव, केकरा से कइल जाव? बस बतकुच्चन करत रहीं बात से बात निकालत रहीं. केहू रउरा बतकुच्चन के बकतूत कहे त कहत रहे.


Ganesh Chaturthi 2021 Bollywood Stars Celebrates Ganpati Pooja With Pomp - Ganesh Chaturthi 2021: फिल्म जगत में गणपति बप्पा के खूबे होला पूजा, आज से होई महापूजा – News18 Hindi\nGanesh Chaturthi 2021: फिल्म जगत में गणपति बप्पा के खूबे होला पूजा, आज से होई महापूजा\nआज गणेश चतुर्थी के परब देश में ही ना बल्कि विदेशन में भी मनावल जाता. एह पर्ब के धूम बंबई में सबसे ज्यादा देखल जाला. सिनेमा जगत के सितारन के बीच एह त्यौहार के जबरदस्त धूम रहेले. उ गणेश जी के प्रतिमा लेकर आवेने और आपन घर में स्थापित करेलन. उनकर आवभगत में कौनो कमी ना रखेलन. अउर ता अउर उनकर बिदाई भी धूम-धाम कईल जाला.\nLast Updated : September 10, 2021, 11:23 IST\n‘एक दो तीन चार – गणपति जी की जयजयकार’, अगर रउआ बंबई गइल होखब त ई जयकारा जरूर सुनले होखब. हालांकि महाराष्ट्र के अलावा सगरो देश में, इहाँ तक कि विदेश में भी आज गणेश चतुर्थी के परब मनावल जा रहल बा. इहाँ बंबई के खास जिक्र एह चलते होता, काहें कि जवना धूमधाम से इहाँ गणेश महोत्सव होला, ओइसन उदाहरण बहुते कम बा. गणेश चतुर्थी से शुरू होखे वाला ई महापूजा अनंत चतुदर्शी के समाप्त होला. कुल 10 दिन ले ई महोत्सव चलेला आ बंबई में बहुते चहल पहल रहेला. अक्सर परिवार में गणपति बप्पा के स्थापना होला अउरी बंबईआ लोग ओही हिसाब से आपन शेड्यूल बना लेला. ओसहीं जेंगा उत्तर भारत में शरद के नवरात्र में धूम रहेला.\nफिल्म जगत में त गणेश जी के बड़ा महातम बा. गणेश जी के पूजा सबसे पहिले होला. एकरा पीछे के कथा त रउआ लोग जानते होखब. कइसे गणेश जी माता पार्वती अउरी पिता शंकर जी के ही चक्कर लगा के सम्पूर्ण जगत के परिक्रमा पूरा कर लेहनी आ ओकरा बाद उहाँ के सर्वप्रथम पूजनीय देव के वरदान मिलल. फिल्म इंडस्ट्री में ओसहीं हर शुरुआत से पहिले गणपति के पूजा होला. निर्माता आ कलाकार कवनो धर्म आ मान्यता से होखे, हर रोज शूटिंग शुरू होखे से पहिले गणेश जी के प्रतिमा भा फोटो पर माला चढ़ा के, आरती करके, भोग लगा के ही शूटिंग करेला. रउआ फिल्म स्टारन के गणपति पूजा पर उत्साह त देखले होखब. गौरीनंदन के प्रति इ श्रद्धा ही बा कि उहाँ के फिल्म जगत में सबसे पूज्य बानी आ सभके ऊपर कृपा भी करेनी.\nस्वतंत्रता सेनानी लोकमान्य तिलक साल 1893 में गणेश चतुर्थी के दिने पुणे में एगो बड़ आयोजन कइलें अउरी पंडाल में गणपति बप्पा के प्रतिमा रखववलें. ई अंग्रेजन के उ कानून के खिलाफ रहे जे में हिन्दू धर्म के लोगन के एक जगह कवनो धार्मिक आयोजन ना करे के ऐलान रहे. ई आयोजन बहुत सफल भइल बाकिर उ अंग्रेजन के नजर में बहुते ज्यादा गड़ गइलें. अइसन मान्यता बा कि गणेश चतुर्थी के दिने गणेश जी अपना माई पार्वती जी के साथे कैलाश पर्वत से धरती पर आवेनी आ दस दिन तक इहवें रहेनी. फेर उहाँ के अनंत चतुर्दशी के दिने वापस लौट जानी. एह बेरी विसर्जन 19 तारीख के होई.\nफिल्मन में खूब देखावल जाला गणपति महोत्सव\nफिल्मन में गणपति पूजा के बहुते सुंदर ढंग से देखावल जाला. कई बार त गणपति पूजा के पृष्ठभूमि में फिल्म के कहानी भी आगे बढ़ेला. साल 1981 में एगो फिल्म आइल रहे, हमसे बढ़कर कौन. फिल्म में चार गो भाई आ ओकनी के माई बिछुड़ जा तारी. गणपति के पूजा होता, उहाँ अमजद खान के किरदार भोलराम गणपति भजन ‘देवा रे देवा गणपति देवा’ गावत बा. ओहिजा गाना खतम होते भगदड़ मचत बा आ भोलराम अपना माई से मिल जात बा आ एह तरे चारु भाई मिल जात बाड़ें. अगिले साल 1982 में फिल्म आइल रहे, दर्द का रिश्ता. एह में सुनील दत्त रहलें. एह फिल्म में मुख्य किरदार के बेटी अस्पताल में भर्ती बिया. गणपति विसर्जन के समय बा. हीरो बेटी के कहला पर विसर्जन करे जात बा, तबे भजन बाजत बा. जइसे लवटता, ओकर बेटी के इलाज मिल जाता.\nनयका अग्निपथ में रितिक रोशन के ‘देवा श्रीगणेशा’ त सभे सुनले होई. बहुते लोकप्रिय गाना ह अउरी हर गणपति उत्सव में खूब बाजेला. ई गाना भी फिल्म में कहानी से जुड़ल बा आ कथा के आगे बढ़ावत बा. विसर्जन के सीन में रितिक के किरदार विजय पर एगो गुंडा हमला करत बा. ओकरा बाद विजय अउरी खूंखार हो जात बा. अइसे ही कल्ट क्लासिक फिल्म सत्या में विसर्जन दृश्य के इस्तेमाल क्लाइमैक्स में कइल गइल बा. खाली बंबई में एगो आंकड़ा के हिसाब से डेढ़ लाख से ऊपर प्रतिमा के विसर्जन होला. आ ओही चलते समुद्र तट पर कई लाख के भीड़ उमड़ेला. ई विहंगम दृश्य के कई गो फिल्मन में सेटअप के रूप में प्रयोग कइल जाला. पुरनका अग्निपथ में अमिताभ बच्चन के ऊपर विसर्जन के दृश्य फिल्मावल बा, एगो सुंदर भजन भी बा, ‘गणपति अपने गाँव चले’.\nराजकुमार अउरी गोविंदा के फिल्म मरते दम तक (1987) में गणपति के भजन बा, गणपति बप्पा मोरया. 1993 के फिल्म आँसू बने अंगारे में माधुरी दीक्षित पर फिल्मावल गीत बा, ई गीत अक्सर विसर्जन के बेरा बड़ बड़ डीजे पर भक्त बजा के नाचत-झूमत जालें. ई भजन के बोल बा, ‘गणपति बप्पा अगले बरस तुम जल्दी आना’. रउआ एगो बात सगरों गणपति भजन के कॉमन देखब. सब उत्सव, नृत्य आ फास्ट बीट के गीत बाटे. एके वजह बा कि गणपति पूजा बहुते ऊर्जा अउरी उत्साह के साथे लोग मनावेला अउरी विसर्जन पर जे ना नाचत होखे उहो नाचेला.\nसंजय दत्त के फिल्म वास्तव में मुंबई के पृष्ठभूमि बा. आ एगो बात जान लीं अगर कवनो फिल्म में बम्बइया स्टाइल देखावल गइल त ई पक्का बा गणपति पूजा के झलकी त रउआ ओ कहानी में जरूर मिली. ओसहीं शाहरुख खान के फिल्म डॉन के भजन ‘मौर्या रे बप्पा मौर्या रे’ भी हिट प्लेलिस्ट में बा. सलमान खान के फिल्म वांटेड में गणपति पूजा के सेटअप में एगो गाना बा. फिल्म एबीसीडी2में नृत्य करे वाला टीम गणपति भजन के तेज बीट पर आपन नाच के हुनर देखावत बा. फिल्म बाजीराव मस्तानी में सस्पेंस अउरी फाइट के दृश्य में ‘गजानना गणनायक’ भजन चलत बा, बाजीराव अउरी काशीबाई आरती करsता लोग, मस्तानी अपना संतान के बचावे खातिर दुश्मन से लड़त बाड़ी. रितेश देशमुख के फिल्म बैन्जो में बप्पा गाना बा. ई फिल्म ही मुंबई के एगो स्लम में रहे वाला साधनहीन लइकन के म्यूज़िकल ग्रुप के संघर्ष के कथा बा जवन गणपति में संगीत प्रस्तुति देके आपन रोटी कमात बाड़े सन. आ काल्ह के सलमान खान अउरी उनके बहनोई आयुष शर्मा के फिलिम ‘अंतिम’ के गणपति भजन ‘विघनहर्ता रिलीज भइल बा जे में वरुण धवन कैमिओ कइले बाड़ें.\n( लेखक मनोज भावुक भोजपुरी साहित्य और सिनेमा के जानकार हैं)


राज सिप्पी लावत बाड़न ‘योद्धा’ – Anjoria\nAug 3, 2014 पवन सिंह, योद्धा, रमेश सिप्पी, रविकिशन\nहिन्दी सिनेमा के जानल-मानल निर्देशक राज सिप्पी अब भोजपुरीओ परदा प धमाल मचावे ला तइयार बाड़न. राज सिप्पी के निर्देशन में बनल मल्टीस्टारर भोजपुरी फिलिम ‘योद्धा’ अब रिलीज ला तइयार बा.\nअभय सिन्हा के पेशकश आ मैडज मूवीज के बैनर के एह फिलिम ‘योद्धा’ में भोजपुरी के दू गो सुपरस्टार रविकिशन आ पवन सिंह नजर अइहें. एह दुनू जने के नायिका बाड़ी मधु शर्मा. निर्माता हउवें समीर आफताब.\nमुख्य कलाकारन में रवि किशन, पवन सिंह, मधु शर्मा, एहसान खान, किशोरी शहाणे विज, राज प्रेमी, अनुप अरोड़ा, जे० नीलम, अक्षिता, मुस्कान आ ब्रजेश त्रिपाठी शामिल बाड़े. स्टार अभिनेत्री पाखी पर एह फिलिम में तीन गो खास गाना फिलिमावल गइल बा. गीतकार हउवन प्यारेलाल यादव आ संगीतकार बप्पी लहड़ी.\nशूटिंग 40 दिन के मैराथान शेडयूल में हैदराबाद के रामोजी राव स्टुडियो आ गोलकन्डा फोर्ट में भइल.\nबकौल रविकिशन ‘योद्धा’ भोजपुरी फिलिमन में मिसाल साबित होखी, राज सिप्पी सर कमाल के फिलिम बनवले बाड़न जवन देखे वालन के बहुते पसंद आई. अभिनेत्री मधुशर्मा कहतारी कि मेकिंग आ तकनीक के हिसाब से योद्धा सबले भव्य भोजपुरी फिलिम का रूप में जानल जाई.\nमुंबई आ यू०पी० में ‘निरहुआ हिन्दुतानी’ सगरी पुरान रिकार्ड तूड़लसि


टटका खबर (सोमार,5अक्टूबर 2015) – टटका खबर\nटटका खबर (सोमार,5अक्टूबर 2015)\nएनआरएचएम घोटाला के जाँच करत सीबीआई टीम मायावती से कइल पूछताछ से संतुष्ट नइखे आ उनुका से दुबारा पूछताछ करे वाला बा.\nकेंद्रीय वित्त मंत्री अरुण जेटली के कहना बा कि जे लोग आपन करिया धन का बारे में खुलासा कर चुकल बा से अब चैन के नींद सूत सकेला बाकिर जे लोग अबहियों लुकाइल रह गइल बा ओह लोग के नींद अब उड़ जाए के चाहीं काहे कि अब ओह लोग के जुर्माना का साथही जेलो जाए के होखी.\nअपना नौकरानी से गलत संबंध राखे वाला असम के विधायक गोपीनाथ दास के पुलिस गिरफ्तार कर लिहले बिया. पिछला कई महीना से फरार चलत विधायक अपना के बेकसूर बतावत बाड़े.\nमडगाव में भइल इंडियन सुपर लीग के दुसरका संस्करण के दुसरका मैच में अतवार का दिने एफसी गोवा2बनाम0गोल से दिल्ली डायनामोज के हरा दिहलसि.\nवोटिंग में गड़बड़ी के शिकायत का चलते पश्चिम बंगाल राज्य निर्वाचन आयोग राज्य के तीन गो नगर निकायन के वोट गिने के काम रोक दिहले बिया.\nउत्तर प्रदेश के बस्ती जनपद के एगो प्राइमरी स्कूल के मास्टर के रिवाल्वर से साफ करत घरी निकलल गोली से एगो छात्रा के मौत हो गइल. घटना का बाद से मास्टर फरार बावे.\nखराब मानसून से परेशान किसानन के हालत देखत भाजपा कहलसि कि पूरा राज्य के सूखाग्रस्त घोषित करे यूपी सरकार. काहें कि पूरा राज्य के फसल चौपट हो गइल बा.\nगोरखपुर के बाबा राघवदास मेडिकल कालेज में इंसेफेलाइटिस से आजु अतवार का दिने 8 गो अउर बचवन के मौत हो गइल. एह साल एह बेमारी से मरेवालन के गिनिति 260 हो गइल बा.\nयूपी बोर्ड, सीबीएसई आ आईसीएससी का साथही अब संस्कृत शिक्षा परिषद आ मदरसो बोर्ड के इंटर परीक्षा पास करे वाली मेधावी लड़िकियन के यूपी सरकार के कन्या विद्याधन के लाभ मिली.\nदिल्ली के पिछला सरकार में कानून मंत्री रहल सोमनाथ भारती के सोमार ले खातिर न्यायिक हिरासत में जेल भेज दीहल गइल. सोमनाथ पर अपना मेहरारू पर अत्याचार करे के आरोप बा आ गिरफ्तारी से बाचत भागत सोमनाथ बाद में सुप्रीम कोर्ट के आदेश का बाद सरेंडर कइले रहलन.\nजम्मू कश्मीर के पुलवामा जिला में अतवार का दिने सुरक्षाबल का साथे भइल मुठभेड़ में जैश-ए-मोहम्मद के दू गो आतंकियन के मार गिरावल गइल. दुनू पाकिस्तान के गुलाम कश्मीर के रहे वाला रहले.\nभारत के नौजवान गोल्फ स्टार राशिद खान अतवार का दिने भइल मर्क्युरीज ताइवान मास्टर्स में साझा में तिसरका जगहा आइल बाड़न.\nसमाजवादी पार्टी के प्रदेश अध्यक्ष रामचंद्र यादव आ प्रदेश सचिव राजेश कुमार के गिरफ्तारी के आदेश जारी हो गइल बा. एह लोग पर सपा के टिकट बेचे के आरोप बा. एगो दोसरा मामिला में बेलागंज के राजद विधायक सुरेंद्र यादवो के गिरफ्तारी के आदेश जारी भइल बा. ई एगो ठेकेदार से रंगदारी मंगले रहलन.\nभाजपा नेता सुशील कुमार मोदी राजद अध्यक्ष लालू प्रसाद पर आरोप लगावत कहले बाड़न कि अगर महागठबंधन के सरकार बनल त नीतीश कुमार गांवे-गांव बूचड़खाना खोलवा दीहें.\nकेंद्रीय वित्तमंत्री अरुण जेटली इशारा दिहलन कि सरकार जल्दिए एगो सीमा से अधिका नकद लेन देन में पैन के जरूरी बनावे जा रहल बिया.\nचर्चित शीना बोरा हत्याकांड के आरोपी इंद्राणी मुखर्जी के अब होश आ गइल बा आ डाक्टरन के कहना बा कि उनुका स्वास्थ में सुधार हो रहल बा. शुक का दिने अधिका दवाई खा के बेहोश भइल इन्द्राणी के अस्पताल में भरती करावल रहे.\nअतवार का दिने शशांक मनोहर के बीसीसीआई के खास तौर पर बोलावल आम बैठक में अध्यक्ष चुन लीहल गइल. दोसर कवनो उमीदवारे ना रहल उनुका खिलाफ.\nगाजीपुर जिला पंचायत के टिकट ना मिलला का दुख में एगो बसपा नेता डीएम कार्यालय का सोझा जान देबे के कोशिश कइलसि बाकिर पुलिस ओकरा के बचा के गिरफ्तार कर लिहलसि. ओकर कहना बा कि साढ़े तीन लाख लिहला का बावजूद बसपा टिकट ना दिहलसि.\nलखनऊ के चौक इलाका में शनिचर रात एगो खून से लथपथ लाश महमूदनगर इलाका के एगो सकेता गली में मिलल. लाश के पहचान नइखे हो पावत.\nअफगानिस्तान के कुंदुज शहर में मेडिसिन्स सैन्स फ्रंटियर्स (एमएसएफ) अस्पताल पर अमेरिकी हमला से नौ गो चिकित्सा कर्मियन के मौत हो गइल.\nदुनिया के बाकी देशन के विरोध के बावजूद रूस के वायु सेना सीरिया में इस्लामिक स्टेट समेत आतंकवादी गिरोह के ठिकाना पर हवाई हमला अउरी तेज करी. अमेरिका के कहना बा कि रुस सभका के आतंकी मान के चलत बा जबकी कुछ गुट महज सीरिया के सरकार के विरोधी हउवें. रुस के कहना बा कि आतंकवादी आतंकवादी होलें आ ओहनी में कवनो तरह के भेदभाव ना होखे के चाहीं.\nपाकिस्तान आजु फेरू करीब एक सौ हिन्दुस्तानी मछुआरन के गिरफ्तार कर लिहले बावे. ओकर कहना बा कि ई लोग ओकरा समुद्री सीमा में घुस आइल रहुवे.\nचांगशा में चलत एशियन बास्केटबॉल चैम्पियनशिप के पुरुष वर्ग के फाइनल मुकाबला में फिलीपींस के हराके चीन ने खिताब पर कब्जा पा लिहलसि. भारत एह चैंपियनशिप में 8वां जगहा पर आइल बा.\n24 सितंबर का दिने सऊदी अरब में मक्का का नियरा शैतान के खंभा पर ढेला मारे का दौरान मचल भगदड़ से मरे वाला हिन्दुस्तानी के गिनिती बढ़ के 58 हो गइल बा. एह दौरान मरल हाजियन के कूड़ा का ढेर का तरह जेसीबी मशीन से उठा के जगह साफ करावल गइल रहुवे. अगर वइसने काम एहिजा हिन्दुस्तान में भइल रहीत त मीडिया के कुकुरहट से कान बहीर हो गइल रहीत.


प्रयोगकर्ता वार्ता:Pied du pole - विकिपीडिया\nWelcome! Pied du pole\nस्वागतम्! नमस्कार Pied du pole जी, भोजपुरी विकिपीडिया पर राउर बहुत स्वागत बा!\nPied du pole जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,418 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n--Sanjeev bot (talk) १८:०६, ११ सितम्बर २०१४ (UTC)\n"https://bh.wikipedia.org/w/index.php?title=प्रयोगकर्ता_वार्ता:Pied_du_pole&oldid=626137" से लिहल गइल\nएह पन्ना पर आखिरी बेर संपादन 24 सितंबर 2018 के 05:30 बजे भइल रहल।


ashok-kumar-sharma-2 - Latest hindi news, हिंदी न्यूज़ लाइव on News18 हिंदी\nहोम » बाइलाइन » अशोक कुमार शर्मा\nमुन्ना, माइकल जैक्सन जइसन डांस करत रहन एह से लोग उनका मुन्ना माइकल बोलावत रहन. ददन, अजय देवगन के एक्टिंग डिट्टो उतार देत रहन एह ले लोग उनका ददन देवगन कहत रहे. दूनो जना भोजपुरी नाटक के जिला टौप कलाकार रहे लोग. जहां इनका लोग के पोरगराम होत रहे, बेहिसाब भीड़ जुट जात रहे. ...\nमनोरंजन, भोजपुरी न्यूज़ June 30, 2022, 4:30 pm IST\nअदरा के दलपुड़ी, आलुदम बन गइल रहे. बल्टी में मालदह आम ठंडात रहे. खीर चूल्हा पs चढ़ल रहे. उतरे में कुछ टाइम रहे. बटेसरनाथ बड़ा चाव से भोज के इंतजाम में जुटल रहन. पारसनाथ के परिवार के भी नेवतले रहन. बइठला के अनमाना गप शुरू हो गइल. ...\nबिहार, भोजपुरी न्यूज़ June 27, 2022, 4:13 pm IST\nजनारदन धनबाद कोलियरी में काम करत रहन. धान के बीया डाले के टाइम आइत तs गांवे आइल रहन. आरा धान के बीया कीने आइले तs लछुमन से मोलकात हो गइल. लछुमन लमहर गिरहस्त रहन लेकिन पोलटिक्स के बतकही में खूब मन लागत रहे. ...\nदेश, भोजपुरी न्यूज़ June 23, 2022, 7:32 pm IST\nबब्बन बांकीपुरी चाह के अड़ी पs अड़ल रहन. एक हाथ में चाह के गिलास, दोसर हाथ में अखबार. चाह के चुस्की मार के कहले, बिहार में एनडीए के सरकार बा. लेकिन आपुस के खटपट खत्म होखे के नांवे नइखे लेत. एक मुद्दा खतम होत नइखे कि दोसर पs भिड़ंत शुरू हो जात बा. एह लड़ंत-भिड़ंत से जवन नोकसान हो रहल बा ऊ अभी नजर ना आय़ी. लेकिन जब नजर आयी तब सुधार के कवनो मौके ना मिली. ...\nबिहार, भोजपुरी न्यूज़ June 20, 2022, 6:58 pm IST\nBhojpuri में पढ़ें- बिहार में ‘जमीन’ बेंच के राजनीत !\nबैजनाथ बटोही तंज मारे में ओसताद रहन. कहले, राजनीत के राह में जिलेबी जइसन घुम-घुमउआ बा. एकर ओर छोर बुझइबे ना करे. कुछ लोग मेहनत से राजनीतिक जमीन तइयार करे ला. कुछ लोग जमीन बेच के राजनीतिक जमीन तइयार करेला. जमींदारी खतम हो गइल तs ओह से का ? ...\nबिहार, भोजपुरी न्यूज़ June 16, 2022, 4:53 pm IST\nराष्ट्रपति चुनाव: विपक्षी एकता में लालू जी के अहम रोल रही\nराष्ट्रपति चुनाव पs चरचा चलत रहे. रामचनर कहले, जमानत पs रिहा भइला के बाद लालू जी के राजनीतिक सक्रियता बढ़ गइल बा. राजद के ‘सुचारू प्रबंध’ के बाद अब ऊ विपक्षी एकता के मजबूत करे में जुटल बाड़े. राष्ट्रपति चुनाव में अबकी बेर भी उनकर अहम भूमिका रही. 2017 के राष्ट्रपति चुनाव में लालू जी डाइनेमिक रौल निभवले रहन. कांगरेस नेता मीरा कुमार विपक्ष के साझा उम्मीदवार बनल रही. मीरा कुमार के उम्मीदवारी तय करे में लालू जी के भी जोगदान रहे....\nदेश, भोजपुरी न्यूज़ June 13, 2022, 6:30 pm IST\nBhojpuri में पढ़ें- बिहार में पहिले भी बिधायक कर चुकल बाड़े क्रौस भोटिंग!\nबिहार बिधान परिषद के चुनाव के चर्चा चलत रहे. गोरखनाथ कहले, कांगरेस के राजनीत के तs कवनो थाहे नइखे लागत. कांगरेस पहिले कहलस कि दोसर दल के 15-16 बिधायक ओकरा टच में बाड़े. कंडिडेट भी देवे के माहौल बनल. एही बीच खबर आइल कि दिल्ली के दखल के बाद कांग्रेस चुनाव लड़े के बिचार छोड़ देलस. ...\nबिहार, भोजपुरी न्यूज़ June 9, 2022, 5:29 pm IST\nBhojpuri: राजद में सुलह खातिर तीन बंखरा, कम-बेसी तीनों लोग के अहमियत\nमदनमोहन राजनीतिक बतकही में धुरंधर रहन. बात उसकवला भर के रहे कि उनकर पोलटिकल प्रवचन शुरू हो जात रहे. अभिनंदन पूछ बइठले, का हो मदनमोहन भाई, लालू जी के पटना आवे से बिहार के राजनीति कवन करवट ले रहल बा ? मदनमोहन चिंतक भाव से कहले, लालू जी के पटना आवे के सबसे बड़ मकसद रहे कि कइसे राजद में एकजुटता कायम होई. ...\nबिहार, भोजपुरी न्यूज़ June 7, 2022, 4:51 pm IST\nBhojpuri: ब्रेक के बाद लालू जी, के कप्तानी पारी शुरू\nबगइचा में बैठकी लागल रहे. आम के अगोरिया खातिर सचिन शहाबादी मचान पs बइठल रहन. एही बीच संजय सौरभ भी उहां पहुंच गइले. दूनो जना क्रिकेटर से नेता बनल रहन. सौरभ कहले, राते लालू जी के भासन सुन के सुतल रहीं. रात भर राजनीते के सपना देखनी....\nबिहार, भोजपुरी न्यूज़ June 4, 2022, 10:02 am IST\nBhojpuri में पढ़ें- 'तीरपुर' में 'रामचंद्र' के बनवास के का असर होई\nआखिरकार का जाने केकरा हठ के चलते ‘तीरपुर नरेश’ ‘रामचंद्र’ के बनवास भेज देले. नगरवासी राजा के कठिन फैसला से अचरज में बाड़े. प्रजा में रामचंद्र के बनवास चरचा के बिसय बा. जयनंदन कहले, तीरपुर दरबार के नौरत्न रहन रामचंद्र. ...\nबिहार, भोजपुरी न्यूज़ May 30, 2022, 5:00 pm IST\nचिंटू-पिंटू देहाती महफिल के राजनीतिक विश्लेषक रहन. चिंटू पूछले, का तेजस्वी के राजद में फुलफलेजेड पावर नइखे मिलल ? बाबा शिवानंद, लालू जी के काहे सलाह दे रहल बाड़े कि अब ऊ तेजस्वी के हाथ में टोटल कमान सौंप देस ? ऊ इहो चाहत बाड़े कि तेजस्वी के ही राज्यसभा अउर विधान परिषद के कंडिडेट चुने के अधिकार मिले के चांहीं. का अबकी बेर तेजस्वी के ई अधिकार ना मिलल ? ...\nबिहार, भोजपुरी न्यूज़ May 27, 2022, 4:59 pm IST\nआरा से पटना खातिर टरेन खुलल तs रजनीकांत समान सरियावे लगले. गौरीशंकर झोरा से अखबार निकाल के पढ़े लगले. अखबार में रेलवे भरती घोटला के खबर परमुखता से छपल रहे. रजनीकांत जब सीट पs बइठले तs गौरीशंकर कहले, अगर लालू जी 2004 में रेल मंतरी ना बनल रहिते तs आज उनका ई दिन ना देखे पड़ित. ओह घरी सोनिया गांधी रामविलास पासवान जी के रेल मंतरी बनावल चाहत रही. लेकिन लालू जी रेल मंतरी बने खातिर अड़ गइल रहन....\nबिहार, भोजपुरी न्यूज़ May 23, 2022, 4:40 pm IST\nअभय अनुरागी अउर हेमंत हिमकर में गंभीर बहस चलत रहे. अभय अनुरागी पूछले, भारत में विपक्षी राजनीति के भविष्य का बा ? अखबार में पढ़नी हंs कि लंदन में एह बिषय पs सेमिनार हो रहल बा जवना में तेजस्वी यादव भी आपन बात रखिहें. 10 जून के राज्यसभा चुनाव होखे के बा....\nबिहार, भोजपुरी न्यूज़ May 19, 2022, 4:51 pm IST\nरमन राघव बीपीएससी के मारल रहन. नौकरी ना लागत तs चाउमिन के दोकान चलावत रहन. अमरकांत जब पेपर लीक के बात उठवले तs रमन राघव बीच्चे में रोक के कहले, आज बिहार लोक सेवा आयोग के बिहार लीक सेवा आयोग कहल जा रहल बा. लेकिन पहिले एकर का हाल रहे?...\nबिहार, भोजपुरी न्यूज़ May 17, 2022, 4:47 pm IST\nBhojpuri में पढ़ें- का चिराग के दोस्त हवें प्रशांत किशोर?\nरामदुलारे रंजन सामाजिक कार्यकर्ता रहन. लोग के सुख-दुख में हरदम हाजिर. पाटी-पोलटिक्स से कवनो मतलब ना रहे. कुछ सोच के कहले, का लखन ! बिहार में जनसुराज के सपना साकार होई ? का परसांत किशोर अपना मकसद में कामयाब हो पइहें ? जनसुराज एगो आदर्शवादी कल्पना हs....\nबिहार, भोजपुरी न्यूज़ May 9, 2022, 5:01 pm IST


बप्पा के पंडाल में गूंजी मनोज तिवारी आ स्वरूप भालवनकर के गणेश आरती – Anjoria\nबप्पा के पंडाल में गूंजी मनोज तिवारी आ स्वरूप भालवनकर के गणेश आरती\nभोजपुरी फिलिमन के मेगा स्टार आ मशहूर गायक मनोज तिवारी “मृदुल” आ “हिचकी” फेम मराठी गायक स्वरूप भालवनकर अउर अवधूत गुप्ते के गणेश आरती अबकी का गणपति पण्डालन मे खूब सुने के मिली. ई पहिला बेर भइल जब भोजपुरी के कवनो गायक का साथे मराठी गायकन का आवाज में गणपति आरती तइयार कइल गइल.\nहिन्दी, भोजपुरी, मराठी अउर संस्कृत भाषा में तइयार एह गणेश आरती के संगीत खुद स्वरूप भालवनकर दिहले आ लिखली रोशनी भालवनकर. एह गणपति आरती में भगवान गणेश के पारम्परिक गणेश आरती बा जे सुने वालन के मोह लेत बिया. मनोज तिवारी छउकत बतवले कि जब उनुका के बतावल गइल कि एहो अइसन गणेश आरती गावे के बा जवन मुम्बई समेत पूरा महाराष्ट्र के गणपति पंडालन में गूंजी त उनुका बहुते खुशी भइल. स्वरूप भालवनकर एह गणेश आरती के गणपति बप्पा के भक्तन खातिर एगो उपहार बतवलन.\nClash of Manoj Tiger and Sanjeev Rajput\nभोजपुरी के एंग्री यंग मैन….


आनंद गहतराज के दू गो फिलिमन के मुहूर्त भइल – Anjoria\nराष्ट्रीय पुरस्कार विजेता भोजपुरी फिलिम “कब होई गवना हमार” के निर्देशक आनद गहतराज का निर्देशन मे बने जात दू गो फिलिमन के मुहुर्त पिछला दिने एह फिलिमन के गाना रिकार्डिंग शुरू कर के कइल गइल. दुनु फिलिमन के नायक बाड़ें भोजपुरी के सदाबहार सुपर स्टार रवि किशन. उनकर नायिका एक फिलिम मे अंजना सिंह आ दुसरकी में पाखी हेगड़े बाड़ी.\nमुंबई के एम फोर यू स्टूडियो में भइल एह समारोह में भोजपुरी के अनेके दिग्गज मौजूद रहलें. जइसे कि निर्देशक जगदीश शर्मा, असलम शेख, महमूद खान, महमूद अली, दुर्गा प्रसाद, बबलू सिंह वगैरह. पहिलका फिलिम “जीय हो बिहार के लाला” मेकर कोर्पोरेशन बैनर में निर्माता रोहित सिंह आ सह निर्माता सविता सिंह, सिमरन सिंह अउर सागर वर्मा करत बाड़ें. लेखक राकेश त्रिपाठी, आ संगीतकार एस कुमार बाड़ें, मुख्य भूमिका में रवि किशन आ अंजना सिंह के जोड़ी बा.\nदूसरकी फिलिम “शंखनाद” कमला फिल्म एंड इंटरटेनमेंट के बैनर में राजीव सिंह बनावत बाड़ें. एहमें रवि किशन, पाखी हेगड़े, मुकेश मिश्रा, मोना राय वगैरह के मुख्य भूमिका बा.\nदुनु फिलिम जल्दिए फ्लोर पर जइहें सँ. जाने जोग बा कि आनंद गहतराज निर्देशक आ रवि किशन अभिनेता वाली फिलिम “कब होई गवना हमार” आ “कानून हमरा मुट्ठी में” हिट रहल बाड़ी सँ.


टटका खबर, अतवार, १ अप्रेल २०१२ | Anjoria's Weblog\nकाल्हु शनिचर का दिने जारी जनगणना के आंकड़ा का हिसाब से पिछला दस साल में राज्य के आबादी बत्तीस फीसदी बढ़ के चार करोड़ इक्यावन लाख बहत्तर हजार चार सौ तैंतालीस हो गइल बा. विकास का बारे में जनगणना के आंकड़ा बतावत बा कि अबहियो अधिका लोग किरासन तेल पर निर्भर बा रोशनी खातिर. आ सैंतालीस फीसदी से बेसी परिवार अबहियो लकड़ी का चूल्हा पर खाना पकावेलें.\nकेन्द्र सरकार राज्य सरकार के अनुमति दे दिहलसि कि बाढ़ नियंत्रण के कामो अब मनरेगा में करावल जा सकेला.\nकेन्द्र सरकार इहो कहले बिया कि मनरेगा में भइल गड़बड़ियन के सीबीआई जाँच करावे के चाहीं. सभ जगहा ना त कम से कम गोण्डा, सोनभद्र आ बलरामपुर जिला में.\nचइत नवरात्रि आजु अतवार का दिने कन्या भोज का साथे खतम हो जाई. प्रदेश के देवी मंदिरन में भक्तन के भारी भीड़ उमड़त बा. मिर्जापुर के विंध्याचल धाम में श्रद्धालु लाइन में लागल अपना बारी के इंतजार करत बाड़े.\nअयोध्या में लाखों श्रद्धालु काल्हु शनिचर का दिने भगवान राम जन्मोत्सव में शामिल भइले. उदया तिथि के माने वाला मंदिरन में रामनवमी आजु मनावल जाई.\nभोजपुरी कवि स्व॰ पंडित धरीछन मिश्र के ११२वीं जयन्ती पर शनिचर का दिने उनुका के श्रद्धांजलि दिहल गइल. मिश्रजी के पैतृक गाँव कुशी नगर का बरियारपुर में जयंती मनावल गइल. उनुकर लिखल कविता “कवना दुखे डोली में रोवति जाति कनिया” विश्वविद्यालयन के पाठ्यक्रम में शामिल बा.\nमुख्यमंत्री नीतीश कुमार शनिचर का दिने कहलन कि बिहार के नदियन के पानी बिहारे में इस्तेमाल होखी. दोसरा राज्यन के एकर इस्तेमाल ना करे दिहल जाई.\nपाँच दिन ले चलल भाकपा के २१वाँ राष्ट्रीय महाधिवेशन शनिचर का दिने खतम हो गइल. एह अधिवेशन में महँगाई वगैरह मुद्दा पर जनसंघर्ष करे के आवाहन कइल गइल. बिहार सरकार के आलोचना करत कहल गइल कि पिछला सात साल में बिहार के औद्योगीकरण का दिसाईं कवनो प्रगति नइखे भइल. वास्तविकता में आजु ले एकहु चीनी मिलल ना खुल सकल जबकि सरकार के बायदा रहे कि सगरी बंद चीनी मिलन के फेर से चालू कइल जाई.\nसीबीआई अदालत पूर्णिया के भाजपा विधायक राज किशोर चौधरी के हत्या मामिला में शिक्षिका रूपम पाठक के दोषी करार दिहलसि. अब दस अप्रेल के सजा सुनावल जाई.\nपूर्वी चंपारण के सरोतर गाँव में एगो औरत अपना दू गो छोटकन के जहर खिया के फरार हो गइल बिया. जहर से एगो बचवा के मौत हो गइल जबकि दुसरका के इलाज जारी बा.\nरोतास के जोरावरपुर गाँव में एगो फर्नीचर व्यवसायी के गोली मार के हत्या कर दिहल गइल.\nरामनवमी के अवसर पर जुटे वाला भारी भीड़ के धेयान में राखत शुक का बारह बजे रात से पटना महावीर मंदिर के पट खोल दिहल गइल रहे आ शनिचर के भर दिन भक्तन के भारी भीड़ दर्शन आ प्रसाद चढ़ावे खातिर मंदिर पर जुटल रहल.\nपूर्वी चंपारण के चकिया इलाका के पलटू बेलवा गाँव में आग लगला से पचीसन झोपड़ी राख हो गइल.\nसिवान इंजीनियरिंग कॉलेज के बीटेक के विद्यार्थी इम्तिहान में कम नम्बर मिलला से नाराज हो के जम के बवाल मचवले.आ तोड़फोड़ कइले\nबक्सर के सिमरी गाँव के लोग पर लगावल सामूहिक जुर्माना के गृह सचिव खतम कर दिहले. सरकारी संपति के भइल नुकसान से नाराज जिलाधिकारी सगरी गाँव वालन पर सामूहिक जुर्माना लगा दिहले रहले.\nसंयु्क्त राष्ट्र लोकतंत्र कोष में भारत चालीस लाख डॉलर के अभिदान दिहलसि. साल २००५ में एकर स्थापना से ले के अबले भारत एह कोष के ३ करोड़ डॉलर दे चुकल बा.\nआजु से रेलगाड़ी के एसी फर्स्ट आ एसीटू के भाड़ा बढ़ गइल बा. जे पुरनका दर से पहिले से टिकट कटवले बा ओकरा टीटीई के ई राशि देबे के पड़ी.\nजयललिता अपना सखी शशिकला के फेर अन्नाद्रमुक में शामिल कर लिहली. कुछ महीना पहिले शशिकला के पूरा परिवार समेत पार्टी से निकाल दिहले रहुवी.\nरामनवमी का त्योहार पर राष्ट्रपति आ प्रधानमंत्री राष्ट्र के बधाई दिहले.\nसहायता मँगले बावे भारत.\nपश्चिम बंगाल में संतरागाछी टीसन का नियरा रेल लाइन पार करत पाँच लोग राँची हावड़ा इंटरसिटी एक्सप्रेस से कटा गइले.\nकेन्द्र सरकार से ममता बनर्जी राष्ट्रीय आतंकवाद निरोधक केन्द्र पर बतियावे खातिर अउरी समय मँगले बाड़ी.\nथाईलैंड में तीन गो बम विस्फोट से नाहियो त दस जने के मौत हो गइल आ सौ से अधिका लोग घवाहिल हो गइल.\nयमन में सेना के चेकपोस्ट पर भइल हमला में नाहियो त तीस गो सैनिक मरा गइले. हमला करे वाला अल कायदा से जुड़ल आतंकवादी रहले.\nसीरिया सरकार के कहना बा कि जबले शांति नइखे हो जात तबले सेना रिहाइशी इलाकन में बनल रही.\nपाकिस्तान में भइल कुछ गोलीबारी के घटना में चौदह लोग के मारल जाये के अनेसा बा.\nनई दिल्ली में इजरायली राजनयिक का कार पर भइल हमला के तीन गो ईरानी आरोपियन के पकड़े खातिर ईरान से\nरिजर्ब बैंक कहलसि कि राज्य सरकारन के वित्तीय हालत पर ध्यान दिहल जरूरी बा.\nशनिचर अधरतिया से हवाई जहाज के ईंधन के दाम में तीन फीसदी इजाफा हो गइल बा. बाकिर आम आदमी के कामे आवे वाला पेट्रोल किरासन डीजल के दाम ना बढ़ावल गइल. पहिले अनेसा जतावल जात रहे कि तेल कंपनी शनिचर का दिने अपना बइठका में तेल के दाम बढ़ा दीहें.\nबिहार, हरियाणा आ मध्य प्रदेश में बिजली दर बढ़ा दिहल गइल बा. बिहार में पाँच से बारह फीसदी के बढ़ोतरी भइल बा. जबकि मध्यप्रदेश में सात फीसदी के बढ़ोतरी भइल बा. हरियाणा में दस से पंद्रह फीसदी दाम बढ़ावे के घोषणा भइल बा.\nThis entry was posted in उत्तर प्रदेश, देश-दुनिया, बिहार, व्यापार, Uncategorized and tagged टटका खबर, news in bhojpuri by Anjoria. Bookmark the permalink.


(मंगल 20 सितम्बर)\nगाजीपुर के मुहम्मदाबाद आ महराजगंज में आयोजित भाजपा के विजय संकल्प सम्मेलन में भाजपा अध्यक्ष रहल राजनाथ सिंह गरजले कि विधायक कृष्णानंद राय के हत्यारन के सजा मिल के रही. बसपा आ कांग्रेस पर हमला बोलत राजनाथ सिंह कहलन कि अगर विकास चाहीं त भाजपा के जिताईं.\nराज्य परिवहन निगम अपना बेड़ा में पाँच सौ नया बस शामिल कर लिहलसि. ई जानकारी देत परिवहन मंत्री रामअचल राजभर कहले कि राज्य के सगरी बड़का बस अड्डा के इंटरनेट से जोड़ दिहल जाई जवना से लोग बस के आवे जाये के जानकारी ले पइहें आ इंटरनेट का सहारे लमहर दूरी वाला यात्री आपन सीट आरक्षित करा पइहें.\nगोरखपुर के दीनदयाल उपाध्याय गोरखपुर विश्वविद्यालय के दीक्षान्त समारोह आजु होखे जा रहल बा. समारोह के अध्यक्षता राज्यपाल आ कुलाधिपति बी एल जोशी करीहें आ प्रधानमंत्री के आर्थिक सलाहकार प्रोफेसर वी एस व्यास मुख्य अतिथि रहीहें.\nबसपा अपना हमीरपुर सदर विधायक अशोक कुमार सिंह के पार्टी से निकाल दिहलसि काहे कि ऊ अपना समाज के बसपा से जोड़े में असफल रहले. क्षेत्र के जनता आ पार्टी कार्यकर्तन का साथे उनुकर पटरी ना बइठ पावल.\nदेवरिया के रुद्रपुर इलाका में जिउतिया पर्व पर गोर्रा नदी में नहाये गइल आठ गो लड़की डूबे लगली सँ त तीन गो के बचा लिहल गइल बाकिर पाँच गो डूब गइली सँ. गाजीओपुर जिला से चार आदमी के डूबे के खबर बा जे सैदपुर आ करीमुद्दीनपुर इलाका में डूबले.\nबांदा बलात्कार मामला में आरोपी नरैनी से बसपा विधायक पुरूषोत्तम ना॰ द्विवेदी के परिवार वालन से पूछताछ कइलसि सीबीआई टीम.\nउप्र के शाहजहाँपुर में एगो कन्या विद्यालय के 60 गो छात्रा आयरन के मिलल गोली खइला से बीमार पड़ गइली आ सभके अस्पताल में भरती करावल गइल बा.\nजालौन के जिला कारागार में एगो विचाराधीन कैदी कथित रूप से फांसी लगा लिहलसि बाकिर परिजनन के कहना बा कि ओकरा के मार दिहल गइल बा. घटना के जांच के आदेश दे दिहल बा.


सगरों झोले झाल बा का जी? – भोजपुरी साहित्य सरिता\nका जमाना आ गयो भाया , जेने देखी ओने लाइने लाइन लउकत बा। सभे केहू लाइन मे ठाढ़ ह, चुप्पी सधले आ भीतरे भीतर अदहनियाइल। कतना बेबस लउकत बा मनई, तबों दम बन्हले, हुलास आउर जजबा से भरल-पूरल। आगु आवे वाला दिन नीमन दिन होखी एकर बाट जोह रहल बा। कथनी आउर करनी मे उपरियात थोर बहुत नीमन पल के हेरे के भागीरथ परयास करत आम आदमी, तभियो जय जय क रहल बा। वाह रे , जमाना ! ई का हो रहल बा , काहें हो रहल बा, कुल्हि ओर अटकलन के बजार गरम बा। कबों-कबों त अफवाहन के झोंका आवेला आउर झकझोर के चलि जाला। पहिली बेर गरीब तबका के लोगन के चेहरा पर मुसुकी देखाइल ह आउर अमीरन के माथा पर शिकन। काहें से कि जवन धन कतों त आलमारिन, तिजोरियन आ बिस्तरबंदन मे अलसायल पड़ल रहल ह, गवें-गवें गतिमान होवे लगल बा। सुनात बा कि लोगन के मुखौटा बदल रहल ह, अरे उहे करिया धन । सरकारो त गिद्ध नीयन दीठी लगवले खाड़ रहल आउर रहहूँ के चाही।\nगरीबन क तथाकथित नेता लोग बेयाकुल होके कबों बिरही त कबों भैरवी राग मे कुछ अलाप रहल बाटें। का बताईं ! अइसन लोगन से सुनवइया दूर परा रहल बाड़ें। कबों एहमे से कुछ त भ्रष्टाचार आउर कालाधान के खिलाफ बड़ बड़ मंचन से भोपू पर चिग्घाड़त रहल लोग। सबसे अलग आउर व्यवस्था परिवर्तक होखे के दंभ भरत रहल लोग, आज समर्थक बन के बइठ गइल बा लोग। अइसनका लोग कबों विरोध दिवस त कबों भारत बंद करावे मे जुटल रहेला। ई लक्षन त अधकपारिन मे पावल जाला। एही से एह घरी मे चाणक्य के इयाद आवाल सोभाविक बा। इयाद अवते कटहिया मुसुकी ओठ पर तइरय लागेले, इहों त सोभाविक ह। लाइन मे लागल भा लगावल दूनों कमजोरने खाति होला, पहिलहू होत रहे, अजुवो हो रहल बा। धनी मानी लोग कबो लाइन मे ना लागेला। आजु से पहिले केहू देखलों ना होखी। बाकि एह घरी सभे लाइन मे लागल दीख रहल बा। पहिलहू राकस तेज बुद्धि के होत रहने, अजुवों बाड़े। अइसन लोग आपन दिमाग जरूर चलावेला, दिमाग चलल त ओकर असरों लउके लागल, अंजान लोगन के खाता मे, लाइन मे, जन-धन खाता मे। एह बात से ई पता चलल कि हथौड़ा के चोट गरम लोहा पर सही जगहा पर लागल बा। बाकि चोट जेतना बरियार लागे के चाहत रहे, ओतना बरियार ढंग से ना लागल। एकरा पेनी मे सेंध बैंक वाला लोग छुछुनर बनि के खुबे लगवलस। बाकि कहल जाला कि मूस मोटइहें लोढ़ा होइहें, पेंड ना। उहे हाल इहों भइल। कुल्हि बरगद चरमरा के लुढ़क गइल भा लरक गइल बाटे। कुछ महिसासुर लेखा कवनों मायावी रूप अख़्तियार करत होखिहे, करत रहें, महिसोसुर मउवत से कहाँ बाचल, फेर ई लोग कइसे बाची। मने महिसासुर मर्दिनी के अवतार त होखबे करी, उ जरूरी बा। लोगन के ई खूब बुझा रहल बा अब बाचल मोसकिल बा।\nआशा-निराशा के जंगल राज मे आदमखोर सगरों छिपल बाटें। सेल से जेल तक, महल से अटारी तक, सधारन मनई त सधारने बा, जोरगर लोगन के हाल-बेहाल हो रहल बाटे । कब के कहवाँ संगे बइठ के चाह पीही आ कब ठोक दीही, कहल ना जा सकेला। रामराज के परिकल्पना के रोजे धूर-माटी मे घिसिरावल जाता, तबों ई कहल सुनल जाता –“सब ठीक बा”। कमजोर होखे भा बाहुबली सभे के थरहरी डोल रहल बा। कवने बात के नीमन कहाव आ कवने बात के बाउर, शोध के विषय बन चुकल बा। मोका-मोका आ जुगाड़-जुगाड़ के खेलवाड़ चल रहल बा। सफलता के पैमाना बस जुगाड़ बा। केतनों आफत कटले होखी, जुगाड़ होखे के चाही,राउर मस्त आ जिनगी के गाड़ी जबरजस्त चलत रही। तनिकों केहरो गड़बड़ बुझाय त एगो अदालत मे केस डाल देही, जज वोकिल आ अदालत मिलके एकाध जनम त काटी दिहें। सरग भा नरक मे फैसला सुनावे के जाई?\nलक्ष्मीनरायन के काल्हों जय-जय बोलात रहे, आजों जय-जय बोला रहल बा। राज-साज-समाज कवनों होखे, थोरिको फरक नइखे पड़े के। उनका से बड़ जोगाड़ू कवनों जुग मे केहू नइखे भइल,फेर एह जुग मे कइसे केहू हो जाई। मंतरी से लेके संतरी तक उनका सोझा सभे मुड़ी नवा रहल बा, त मुलाज़िम लोग कवने खेत के मुरई बा लोग। ई त जुग-जुग से चलल आ रहल बा – “खेत खइलस गदहा, मार खाई जोलहा”। कुछ लोग धरती पर खाली नुक्ता-चीनी करे आवेलन, एहू जुग मे कुछ लोग आइल बा।\nपीयर पीपर पहिर के चमके वालन के ऊपर कहियों बाँस-बल्ली घहरा सकेले, एकरो खातिकुछ कहल सुनल गइल बा। बेनामी संपत्ति त सुरसा लेखा समाज के रोजे गटक रहल बिया। एकरो दवाई कइल ढेर जरूरी हो गइल बा। तभिए आम मनई अपना खाति छत बदे सोचियों पाई। बाकि ई कुल्हि तभिए संभव हो पाई, जब एकरा के इंस्पेक्टर राज के नजर न लगो, एकरो पर धियान देवे के जरूरत बा। सरकार के ई कुल्हि बात पर बेगार चुकले धियान देवे के परी। एकरा खाति समुचित परबन्ध करल आ ओकरा पालन करावल जरूरी ह । अब गवें गवें 2019 के गोटी लोग बिछावे मे जुट चुकल बा। एही के झलक संसद के अविश्वास प्रस्ताव के बहस के बेरा लउकल। झूठ-साँच, तिगड़म के संगे अइसनों हरकत होखी जवना से आम मनई के सिर झुक जाई। पक्ष अपने काम के गिनाई आ विपक्ष आरोप के पुलिंदा, मने जनता के फेर से भरमावे के सागरी उपाय दूनों ओरी से होखी। जवने भ्रष्टाचार के खतम करे के बात से शुरू भइल 2014 मे सरकार, केतना सफल भइल भा असफल भइल, एकरो आकलन होखे के चाही। आम लोग खाति आजों भ्रष्टाचार जस के तस बा। एकर बानगी कवनो विभाग मे जा के देखल जा सकेला। भाषाई सवाल आजों अनुत्तरित बा। भोजपुरी भाषा आजों अपने सनमान के राह देख रहल बा। आठवीं अनुसूची भोजपुरी ला आजों सपना बा। महगाई आजो जस के तस बा,किसान आजो आत्महत्या कर रहल बा। शिक्षा एतनी महगा हो गइल बा कि का काहल जाव। धरम-संप्रदाय,जाति के खेला गहिराह हो रहल बा। कहे के मतलब ई बा कि ढेर आफत मुँह बावले ठाढ़ बाड़ी सन। एहनी से पार पावल जरूरी बा,ना त देश आ समाज दूनों क नीमन होखल मोसकिल बा।


January 2012 – Page2– टटका खबर\nबिहार के खबर राज्य के सगरी आईएएस अधिकारियन के कह दिहल गइल बा कि ऊ लोग एकतीस जनवरी से पहिले अपना चल आ अचल संपत्ति के ब्योरा दाखिल कर देव. राज्य सरकार के कर्मचारियन खातिर ई तारीख उनतीस फरवरी तय कइल गइल बा. जेकरा संपत्ति में दस फीसदी से बेसी के इजाफा भइल होखी ओकरा\nआकाशवाणी पटना में अंशकालीन संवाददाता के बहाली\nआकाशवाणी पटना के समाचार विभाग में संविदा पर अंशकालीक संवाददाता के नियुक्ति छह गो जिला, कटिहार, सीतामढ़ी, भोजपुर, वैशाली, जहानाबाद आ अररिया, में होखे वाला बा. एकरा खातिर पत्रकारिता में डिग्री भा डिप्लोमा का साथे दू साल के पत्रकारिता के अनुभव चाहीं. उमिर चौबीस से पैंतालिस साल का भीतर होखे आ कैमरा आ कंप्यूटर चलावल\nबिहार के खबर मुख्यमंत्री नीतीश से बेसी अमीर उनुकर बेटा निशांत बाड़े. ई खुलासा आजु सरकार के मंत्रियन के संपति के घोषणा का बाद भइल. निशांत के अपना महतारी के सगरी संपति मिलल जब उनुका महतारी के निधन हो गइल. बिहार में नयका लोकायुक्त कानून लागू कर दिहल गइल. पहिले लोकायुक्त कवनो आदमी होत रहे\nटटका खबर (सोमार,2जनवरी 2012)\nबिहार के खबर रोहतास के चुटिया थाना के मटियांव जंगल में सोमार का दिने भइल पुलिस नक्सली भिड़न्त में तीन गो माओवादी मरा गइले. ई रहले रोहतास के एरिया कमांडर काशीकोल, यूपी सोनभद्र के गुड्डू सिहं आ गढ़वा झारखंड के संतोष यादव. मुठभेड़ का बाद सुशील चौधरी के गिरफ्तार कर लिहल गइल आ बहुते असलहा\nटटका खबर (अतवार, 1 जनवरी 2012)\nबिहार के खबर राज्य भर में काल्हु रात से रूक रूक के बरखा होखत बा जवना चलते दिन भर जनजीवन अस्तव्यस्त रहल. पहली जनवरी मनावे के उत्साहो ठंडा पड़ गइल. एह बरखा से खेत में पड़ल धान, आलू आ सब्जियन के फसल खराब होखी बाकिर गेंहू, चना आ खेसारी खातिर ई बरखा बहुते फायदेमंद बा.\nटटका खबर (शनिचर, 31 दिसंबर)\nबिहार के खबर जमुई जिला के किल्हा गांव से नक्सली चार गो गाँव वालन के उठा ले गइल रहले. ओह लोग के लाश शनिचर का दिने बांका जिला के कटोरिया-बेसरा रोड का किनारे मिलल बा. मुंबई से लूटल पैंतीस लाख के जेवर बिहार में नालन्दा जिला के भासीमपुर गाँव से बरामद भइल. दू आदमी के


लालू के चिट्ठी से बिहार के राजनीति गरमाईल, नीतीश मिसाइल के जमाना में तीर-तीर करतारे!\nबिहार में लोकसभा चुनाव 2019 के छठवां चरण के चुनाव हो चुकल बा। सातवां चरण के चुनाव खाती 19 मई के वोट डालल जाई। ए दौरान नेता लोग के ओर से बयानबाजी अवुरी आरोप-प्रत्‍यारोप के संगही खुला तौर प चिठ्ठी लिखल जाता। सोमवार के राजद सुप्रीमो लालू प्रसाद यादव मुख्यमंत्री नीतीश कुमार प निशाना साधत फेसबुक अवुरी ट्विटर के माध्यम से खुला चिट्ठी लिखले। लालू यादव चिट्ठी में बिहार के लोग सचेत करत नीतीश कुमार के जनता के पीठ में छुरा घोंपे वाला अवुरी जदयू के चुनाव चिह्न 'तीर' के घातक हथियार बतवले। लालू के ए चिट्ठी से स्वाभाविक बा कि बिहार में सियासी गरमी बढ़ जाई।\nलालू प्रसाद यादव अपना चिट्ठी में नीतीश कुमार प जम के निशाना सधले। उ नीतीश कुमार खाती 'छोट भाई' लिखत कहले 'छोट भाई तोहरा आजकल उजाला से कुछ जादे नफरत हो गईल बा। दिन भर लालू अवुरी लालटेन के जाप करत रहतार। तोहरा मालूम बा कि ना लालटेन प्रकाश अवुरी रोशनी के पर्याय ह। हम लालटेन के प्रकाश से गैरबराबरी, नफरत, अत्याचार अवुरी अन्याय के अन्हरिया दूर भगवनी। लेकिन, तोहार तीर मार-काट अवुरी हिंसा के पर्याय अवुरी प्रतीक ह।'\nललू चिट्ठी में आगे लिखले कि जनता के लालटेन के जरूरत हर हालात में होखेला। बल्ब के रोशनी से बेरोजगारी, उत्पीड़न, घृणा, अत्याचार, अन्याय अवुरी असमानता के अन्हरिया नईखे हटावल जा सकत। एकरा खाती मोहब्बत के संगे खुला दिल अवुरी दिमाग से दिया जरावे के पड़ेला। समानता, शांति, प्रेम अवुरी न्याय दिआवे खाती खुद के दिया अवुरी बाती बने के पड़ेला।\nनीतीश कुमार के संबोधित करत लालू लिखले कि, 'तु का जनब ए सब वैचारिक अवुरी सैद्धांतिक उसूल के। डेरा के शॉर्टकट ढूंढल अवुरी मौका देख के समझौता कईल तोहार बहुत पुरान आदत रहल बा।'\nलालू यादव अपना चिट्ठी में मुख्यमंत्री नीतीश कुमार प ताना मारत कहले, 'तु कहां मिसाइल के जमाना में तीर-तीर करत रहतार? तीर के जमाना अब लद गईल। तीर अब संग्रहालय में ही देखाई दिही। लालटेन त हरेक जगह जरत देखाई दिही अवुरी पहले से अधिका जरत मिली, काहेकि 11 करोड़ गरीब जनता के पीठ में तु विश्वासघाती तीर असही घोंपले बाड़। बाकी तु अब कीचड़ वाला फूल में तीर घोंप चाहे छुपाव। तोहार मर्जी।'\nलालू प्रसाद यादव के चिट्ठी लिखला के बाद बिहार में राजनीति गरमा गईल। जदयू प्रवक्‍ता संजय सिंह एकरा प प्रतिक्रिया देत कहले कि लालू यादव के जेल से चिट्ठी लिखल जेल मैन्‍युअल के खुला उल्‍लंघन बा। कोर्ट आ सरकार के एकर जांच करावे के चाही। जदयू के नीरज कुमार राजद प्रमुख लालू यादव के चिट्ठी के जवाब में चिट्ठी जारी क पलटवार कईले।\nलालू यादव के चिट्ठी प नेता प्रतिपक्ष तेजस्वी यादव कहले कि नीतीश कुमार के सोझा आके एकर जवाब देवे के चाही। राजद के शिवानंद तिवारी कहले कि लालू यादव जेल में रह के भी नीतीश कुमार आ राजग के सोझा मजबूत दीवार बन गईल बाड़े। ए चलते उ लोग परेशान बाड़े।\nजदयू के प्रतिक्रिया प कांग्रेस प्रवक्‍ता प्रमचंद मिश्र कहले कि लालू यादव के माध्‍यम से पार्टी आपन संदेश जारी कईले बिया। एकरा में कानून के उल्‍लंघन कहां बा? जदी जदयू के अयीसन लागता कि लालू यादव कवनो कानून के उल्‍लंघन करतारे त राजग के झारखंड सरकार ओकर जांच करा सकतिया।\nFirst Update: 13 May, 2019 03:36 PM


‘तू ही तो मेरी जान है राधा’ के मुम्बई में बम्पर ओपनिंग – Anjoria\nSeptember 24, 2013 Editor फिल्म, मनोरंजन 1\nभोजपुरी एक्शन स्टार विराज भट्ट के फिलिम ‘तू ही तो मेरी जान है राधा’ मुम्बई में धमाकेदार ढंग से रिलीज भइल बा. पिछला शुक का दिने मुम्बई में रिलीज भइल एह फिलिम ला दर्शकन में पहिलहीं से ढेरे उत्साह बनल रहुवे. सबेरही से सिनेमाघरन पर भीड़ जुटे लागल रहे. हाऊस फुल के बोर्ड अधिकतर सिनेमाघरन पर जल्दिए लटक गइल.\nफिलिम देख निकलत दर्शक विराज भट्ट के जमके तारीफ करत रहले.\nबॉक्स ऑफिस पर अनेके सुपर हिट फिलिम दे चुकल विराज भट्ट के पूरा ध्यान अब अपना आवेवाली फिलिमन पर टिकल बा. एहमें ‘ई कईसन प्रथा’, ‘विराज तड़ीपार’, ‘कसम वर्दी के’ शामिल बाड़ी सँ,\nआपन फिलीम मेँ गीत लिखेके अऊर गावे के मौका देहिँ जा 08896125767


जरल सपना के मिलल नया जिनिगी – Anjoria\nमई 30, 2010 सामूहिक विवाह\nपिछला छह अप्रैल के बिहार के वैशाली जिला के बेरूआ गाँव में भीषण आगलगी में कई गो घर परिवार तबाह बरबाद हो गइल रहली सँ. ओह परिवारन में तीन गो लडकी के शादी मई में होखे वाला रहुवे आ दस गो के जून में बाकिर सब सपना आग में जरि के राख हो गइल. शादी खातिर राखल गहना कपड़ा नगदी सब कुछ ओह आग में जर गइल आ साथ ही जर गइल रहे ओह लड़कियन के शादी के सपना.\nबाकिर अब ओह सपना के फेर से जिनिगी देबे खातिर पटना के एगो स्वंयसेवी संस्था सामने आइल बा. माँ वैष्णौ देवी सेवा समिति एह तेरह लड़कियन के मिला के ५१ गो लड़कियन के सामूहिक विवाह अगिला १६ जुलाई के पटना के श्री कृष्ण स्मारक हॉल में मुक्यमंत्री का मौजूदगी में करावे जा रहल बा. एह लड़कियन के गृहस्थी बसावे लायक सारा साजो सामान समितिए का तरफ से दिहल जाई.\nसंस्था एहसे पहिले २६ जनवरी के निशुल्क स्वास्थ्य जाँच शिविर लगवले रहे आ ओकरा सफलता से उत्साहित होके वैष्णौ धाम नाम के अइसन परिसर तइयार करे के तय कइलस जवना में निर्धन आ असहायन के कल्याण खातिर शिक्षा आ चिकित्सा के आधुनिक सुविधा मौजू होखे. अपना सपना के साकार करे के शुरुआत समिति १६ मार्च के गाँधी मैदान में विशाल भगवती जागरण से कइलस. वैष्णौ धाम के नींव नवरात्रि में डालल जाई.\nअगर कवनो जोड़ा एह सामूहिक विवाह में शामिल होखे के चाहत होखे त १० जून से पहिले संस्था में आपन निबन्धन करा लेव. कवनो तरह के शुल्क नइखे देबे के आ सगरी व्यवस्था संस्थे का तरफ से होखी. बस जोड़ा निर्धन आ असहाय परिवार के होखे के चाहीं. विशेष जानकारी खातिर मोबाइल फोन 9835093446 पर बात कइल जा सकेला.\n(स्रोत : मुकेश हिसारिया, पटना )\nOne thought on “जरल सपना के मिलल नया जिनिगी”\nBhola कहते हैं:\nमई 30, 2010 को 1:41 अपराह्न पर\ni became very happy when i see that u such\npeople doingagreat job for our society.


स्पांसरमय मैं सब जग जानी – Anjoria\nई सीन सन् 2508 मतलब कि करीब पांच सौ बरीस बाद के ह.\nस्पांसरमय सब जग जानी, करहु प्रणाम….. – के वचनोच्चार का बाद संत जालीदास रामकथा कहे के तैयारी शुरु कर दिहले बाड़न. स्पांसर जुटावल जा रहल बा. जालीदास के मार्केटिंग मैनेजर अपना एक्शन के ई रिपोर्ट पेश कइले बाड़न –\nसबले बेसी स्पांसर रावण खातिर मिलल बाड़े. एगो से बेसी अफेयर में दिलचस्पी राखे वाला रावण के कैरेक्टर के स्पांसर बहुते दिलचस्प मानत बाड़े आ उनकर कहना बा कि ज्यादा टाइम इहे अफेयर वगैरह देखावल जाव. बाकी प्रवचन, सदाचार, सत्य वत्य के बातन में टाइम फालतू बरबाद ना कइल जाव. रावण के दरबार में अमेरिकन सुंदरियन के नृत्य देखावल जाय त एगो अमेरिकन कंस्ट्रक्शन कंपनी पचास करोड़ के स्पांसरशिप देवे के कहले बिया.\nआ ऊ वाली मोबाइल कंपनीओ रावणे का नाम पर स्पांसरशिप देवे के राजी भइल बिया. ओकर माँग बा कि रावण के दसों मुंहन के आपस में फ्री बातचीत के सीन देखावे के होखी. सगरी मुंहन का लगे ओकरे ब्रांड के मोबाइल सर्विस होखे के चाहीं. ओकरा सर्विस में आवाज कतना साफ बा ई देखावे खातिर रावण जे बा से कि विभीषण के मोबाइले पर डांटी. आई थिंक, स्टोरी में अतना एडजस्टमेंट त हमनी करिये सकीले. रावण के मोबाइले से राम के सेना के धमकावत देखावल जाई.\nआईएसडी कालो ओकरा सर्विस में एकदमे क्लियर होला, ई बात ऊ कंपनी फुल जोरदार तरीका से बतावल चाहत बिया. हँ, मोबाइल कंपनी इहो चाहत बिया कि हनुमानोजी के रावण मोबाइले पर डांटे, करीब सात दिन तक लगातार. हनुमानजी बोर होके भागसु, त रावण बोली, रुक ! अबही बहुते टाक टाइम फ्री बाचल बा. पीछे से बराबर स्लोगन चलत रही – फलां मोबाइल सर्विस पर आईं, 465 दिन के टाक टाइम फ्री ले जाईं.\nकुंभकर्ण खातिर एगो अमेरिकन दवा कंपनी से आफर बा. एहिजा हमनी के बतावे पड़ी कि कुंभकर्ण नींद के जवन गोली खाके सूतेला ऊ एही अमेरिकन कंपनी के होला. बैकग्राऊंड में स्लोगन चली – रउरा बानी नींद का खोज में, लीहीं हमनी के गोली पूरा मौज में.\nकुछ स्टाक ब्रोकिंग कंपनियो इश्तिहार देवे के तैयार बाड़ी सँ. पूरी लंका में स्लोगन लगावल जाई – स्टाक बाजार से कमाईं, आ आपन सोना के लंका बनाईं. बस एहमें अतने करे के पड़ी कि रावण के दरबारी दुपहरिया में कंप्यूटर के टर्मिनलन का सामने बईठल सेनसेक्स के आंकड़े वगैरह देखत नजर आवे के चाहीं.\nबस एगो पेंच इहे रह जात बा कि रामजी के सदाचार, सत्य वगैरह खातिर कवनो स्पांसर नइखे मिलत.\nबाई दि वे, का रामजी के हमनी के कथा में राखल जरुरी बा ? खाली रावणे से काम ना चल पाई का ?\nआलोक पुराणिक जी के पुरनका अगड़म बगड़म\nPrevious Post: नरक के समर्थन में नेताजी के नारा\nI really appreciate your sense of humor and your writing. It is really right on target.